sagorsarker/bangla-wikipedia huggingface dataset:
ফেজ, মরক্কো

ফেজ মরক্কোর উত্তর ভূমধ্যে অবস্থিত একটি শহর এবং ফেজ-মেকনেস প্রশাসনিক অঞ্চলের রাজধানী। ১.২২ মিলিয়ন জনসংখ্যা (২০২০) নিয়ে গঠিত এই ফেজ শহরটি কসবলঙ্কার পরে মরক্কোর দ্বিতীয় বৃহত্তম শহর হিসেবে বিবেচিত হয়, যা এটলাস পর্বতের উত্তর-পূর্বে অবস্থিত। টাঙ্গিয়ার থেকে উত্তর-পশ্চিমে ২০৬ কি.মি, কসবলঙ্কা থেকে ২৪৬ কি.মি, রাবাত থেকে পশ্চিমে ১৮৯ কি.মি। মারাকেশ থেকে ৩৮৭ কি.মি দক্ষিণ-পশ্চমে অবস্থিত। বিভিন্ন পাহাড়-পর্বত ও পুরাতন শহরে ঘেরা ফেজ শহরটি পশ্চিম থেকে পূর্বে বয়ে যাওয়া ফেজ নদীর (ওয়েড ফেস) কেন্দ্রবিন্দুতে অবস্থিত।
অষ্টম-নবম শতাব্দীতে ফেজকে ইদ্রিসি শাসন দ্বারা শাসিত অবস্থায় পাওয়া যায়। ইদ্রিসি শাসনের পতন হলে, অন্যান্য সাম্রাজ্যের আধিপত্য হয়। এগারো শতাব্দীতে আল মুরাভিদ সুলতান ইউসুবের ইবনে তাশফিন ফেজ এল-বালি সদরে দুটো বসতি একত্র করেন। আল মুরাভিদ শাসনামলে, শহরটি ধর্মীয় বৃত্তি ও মার্কেন্টাইল কার্যক্রমের জন্যে বেশ সুনাম অর্জন করেন। তেরো-চৌদ্দ শতকে ফেজ তার চূড়ায় গিয়ে পৌঁছে রাজনৈতিক রাজধানী, অসংখ্য মসজিদ-মাদরাসা নির্মাণের জন্যে। ১২৭৬ খ্রিস্টাব্দে সুলতান আবু ইউসুফ ইয়াকুব ফেজ এল-জদিদে রাজকীয় প্রশাসনিক জেলা নির্মাণ করেন, যেখানে আজও রাজকীয় প্রাসাদ ও বিভিন্ন বাগান রয়েছে।
আজকের ফেজ দুটি পুরাতন মদিনা সদর (ফেজ এল-বালি, ফেজ এল-জদিদ) নিয়ে গঠিত। ফরাসি যুগে সবচেয়ে বড় আধুনিক 'ভাইল নওভেলি এলাকা' প্রতিষ্ঠিত হয়। ফেজের মদিনাকে বিশ্ব ঐতিহ্য এলাকা সংস্থা ওয়েবসাইটে তালিকাবদ্ধ করা হয়, এবং বিশ্বের সবচেয়ে বড় গ্রামীণ পথচারী অঞ্চল হিসেবে ধরা হয়।
এতে রয়েছে কুয়ারাওয়াইন বিশ্ববিদ্যালয়, যেটি ৮৫৯ সালে প্রতিষ্ঠিত হয়েছিল। এই শহরকে "পশ্চিমের মক্কা" ও "আফ্রিকার অ্যাথেন্স" হিসেবে ডাকা হয়।
শ্রীনাথজি মন্দির, বাহরাইন

শ্রীনাথজি মন্দির বাহরাইনের সবচেয়ে পুরাতন হিন্দু মন্দির। এটি বাহরাইনের রাজধানী মানামায় অবস্থিত। মন্দিরটি শ্রীনাথজির উদ্দেশ্যে উৎসর্গীকৃত। শ্রীনাথজি হল কৃষ্ণের একটি রূপ যা সাত বছরের বালক রূপে উদ্ভাসিত।
ভারত বিভাগের পূর্বে সিন্ধ প্রদেশ থেকে বাহরাইনে চলে আসা থাট্টাই হিন্দু সম্প্রদায়ের দ্বারা ১৮১৭ সালে মন্দিরটি নির্মিত হয়েছিল। ২০১৯ সালে, ভারতের প্রধানমন্ত্রী নরেন্দ্র মোদী মন্দিরটি দর্শন করেন এবং এটির পুনঃসংস্কারের জন্য $৪.২ মিলিয়ন অর্থ বরাদ্দ করেন।
ডি মোয়েন, আইওয়া

ডি মোয়েন যুক্তরাষ্ট্রের আইওয়া অঙ্গরাজ্যের রাজধানী ও সবচেয়ে জনবহুল শহর। এটি পোল্ক কাউন্টির কাউন্টি আসন। শহরের একটি ক্ষুদ্র অংশ ওয়ারেন কাউন্টিতে বিস্তৃত। ১৮৫১ সালের ২২ সেপ্টেম্বর ফোর্ট ডি মোয়েন নামে শহরটিকে স্থানীয় শাসনের আওতাভুক্ত করা হয়। ১৮৫৭ সালে ফোর্ট ছেঁটে শহরটির নাম ডি মোয়েন করা হয়। ডি মোয়েন নদীর উপর শহরটি অবস্থিত ; ঐ নদীর নামেই শহরটির নামকরণ করা হয়েছে। ডি মোয়েন নদীর নামের অনুপ্রেরণা রিভিয়ের ডি মোয়েন, যার অর্থ সন্ন্যাসীদের নদী। ২০১৯ সালের হিসাব অনুযায়ী ডি মোয়েনের জনসংখ্যা ২,১৪,২৩৭।
ডি মোয়েন যুক্তরাষ্ট্রের বিমাশিল্পের অন্যতম কেন্দ্র। আর্থিক সেবা ও প্রকাশনাশিল্প এখানে দ্রুত প্রসার লাভ করেছে। বিজনেস ওয়্যার সাময়িকী একে যুক্তরাষ্ট্রের বিমা কোম্পানিগুলোর কার্যক্রম পরিচালনার জন্য এক নাম্বার স্থান হিসেবে আখ্যায়িত করেছে। এটি বিশ্বের তৃতীয় বৃহত্তম বিমা রাজধানী হিসেবেও স্বীকৃতি লাভ করেছে। প্রিন্সিপাল ফিন্যান্সিয়াল গ্রুপ, মেরেডিথ কর্পোরেশন, রুয়ান পরিবহন, টিএমসি পরিবহন, ইএমসি বিমা কোম্পানি, ওয়েলমার্ক ব্লু ক্রস শিল্ড সহ অনেক প্রতিষ্ঠান এখানে কার্যক্রম পরিচালনা করে। এছাড়াও ডি মোয়েন মেট্রোপলিটন এলাকায় ওয়েলস ফার্গো, ভয়া ফিন্যান্সিয়াল, ন্যাশনওয়াইড মিউচুয়াল ইনস্যুরেন্স কোম্পানি, এসিই লিমিটেড, মার্শ, মোনসাটো ও কোর্তেভা কোম্পানি কার্যক্রম পরিচালনা করে থাকে। সম্প্রতি মাইক্রোসফট, হিউলেট প্যাকার্ড ও ফেসবুক ডি মোয়েন এলাকায় উপাত্ত প্রক্রিয়াকরণ ও অবকাঠামোগত সুবিধা নির্মাণ করেছে।
যুক্তরাষ্ট্রের রাষ্ট্রপতি নির্বাচনের রাজনীতিতে ডি মোয়েনের গুরুত্ব অপরিসীম। এখানেই প্রাইমারি নির্বাচনের প্রথম সম্মেলন বা ককেকাস আয়োজিত হয়। ডি মোয়েন শহরেই অনেক রাষ্ট্রপতি পদপ্রার্থী সদর দপ্তর প্রতিষ্ঠা করেন। ২০০৭ সালে প্রকাশিত এক নিবন্ধে নিউ ইয়র্ক টাইমস বলে, "আপনার যদি খুব কাছ থেকে সর্বোচ্চসংখ্যক রাষ্ট্রপতি পদপ্রার্থী দেখার ইচ্ছে থাকে, তাহলে ডি মোয়েনের চেয়ে আদর্শ শহর আর হতেই পারে না।" 
১৮৪৩ সালের মে মাসে ডি মোয়েনের পত্তন হয়। ডি মোয়েন ও রাকুন নদী যেখানে মিলিত হয়, ক্যাপ্টেন জেমস অ্যালেন সেখানে একটি দুর্গ নির্মাণের কাজ তদারকি করেন। অ্যালেন রাকুন দুর্গ নাম রাখতে চাইলেও মার্কিন যুদ্ধ মন্ত্রণালয় এর নাম ডি মোয়েন দুর্গ রাখার সিদ্ধান্ত গ্রহণ করে। সাউক ও মেস্কওয়াকি ইন্ডিয়ানদের নিয়ন্ত্রণ করার জন্যই দুর্গটি নির্মাণ করা হয়েছিল। তাদের স্থানান্তরিত করার পর ১৮৪৬ সালে দুর্গটিও পরিত্যক্ত হয়।
পরিত্যক্ত দুর্গ ও নিকটবর্তী এলাকায় পরবর্তীকালে নতুন করে বসতি স্থাপনের ধুম পড়ে। ১৮৪৬ সালের ২৫ মে একে পোল্ক কাউন্টির সদর দপ্তর হিসেবে ঘোষণা দেওয়া হয়। ১৮৫১ সালের ২২ সেপ্টেম্বর একে শহর হিসেবে স্থানীয় শাসনের আওতাভুক্ত করা হয়।
দ্য অফিস (আমেরিকার টিভি ধারাবাহিক)

দ্য অফিস একটি আমেরিকান মকুমেন্টারি সিটকম টেলিভিশন যা কাল্পনিক ডন্ডার মিফলিন পেপার সংস্থার পেনসিলভেনিয়া স্ক্র্যান্টনের অফিস কর্মচারীদের দৈনন্দিন কাজের জীবনকে চিত্রিত করে। এটি এনবিসিতে ২৪ মার্চ, ২০০৫ থেকে ১৬ মে, ২০১৩ পর্যন্ত প্রচারিত হয়েছিল, মোট নয়টি সিজন নিয়ে। এটি ২০০১-২০০৩ একই নামের বিবিসি ধারাবাহিকের একটি রূপান্তর, আমেরিকান টেলিভিশনের জন্য "স্যাটারডে নাইট লাইভ", "দ্য হিলের কিং", এবং "দ্য সিম্পসনসের" প্রবীণ লেখক গ্রেগ ড্যানিয়েলস দ্বারা "গ্রহণ করা হয়েছিল" । এটি ইউনিভার্সাল টেলিভিশনের সহযোগিতায় ড্যানিয়েলসের ডিডেল-ডি প্রোডাকশন এবং রিভিল প্রোডাকশনস (পরে শাইন আমেরিকা ) সহ-প্রযোজনা করেছিলেন। মূল নির্বাহী প্রযোজক হলেন ড্যানিয়েলস, হাওয়ার্ড ক্লেইন, বেন সিলভারম্যান, রিকি গ্রাভেইস এবং স্টিফেন মার্চেন্ট এবং আরও অনেককে পরবর্তী সিজনে পদোন্নতি দেওয়া হয়েছিল।
টাপিকা, কানসাস

টাপিকা মার্কিন যুক্তরাষ্ট্রের কানসাস অঙ্গরাজ্যের রাজধানী ও শোউনি কাউন্টির সদর দপ্তর। উত্তর পূর্ব কানসাসে, কানসাস নদীর সংলগ্ন এলাকায় টাপিকা শহরের অবস্থান। ২০১০ সালের আদমশুমারি অনুযায়ী টাপিকার জনসংখ্যা ১,২৭,৪৭৩।
টাপিকা নামটি কানসা-ওসেজ থেকে উদ্ভূত হয়েছে। এর নাম "যে স্থানে আলু খনন করা হয়" ; অথবা আলু খননের জন্য প্রকৃষ্ট স্থান। জায়গার নাম হিসেবে টাপিকা শব্দটি ১৮২৬ সালে প্রথম লিপিবদ্ধ হয়েছিল। ১৮৫৫ সালে টাপিকার প্রতিষ্ঠাতারা নতুন শহরের নাম হিসেবে শব্দটি চয়ন করেন, কারণ তাদের মতে, নামটি নতুন, ইন্ডিয়ান উৎস হতে আগত এবং শ্রুতিমধুর। মিশ্র রক্তের আদিবাসী আমেরিকান ও কানসা জোসেফ জেমস-কে (যিনি ঐতিহাসিকভাবে জোজিম নামেও অভিহিত হন) কানসা শব্দটি প্রবর্তনের স্বীকৃতি প্রদান করা হয়। কানসাস-নেব্রাস্কা বিল আইনে পরিণত হওয়ার পর পূর্বাঞ্চলীয় ক্রীতদাসবিরোধীরা ১৮৫৪ সালে টাপিকা শহরটি প্রতিষ্ঠা করেন। ১৮৫৭ সালে টাপিকাকে শহর হিসেবে অনুমোদনের স্বীকৃতিসূচক সনদ প্রদান করা হয়।
শহরটি ব্রাউন বনাম টাপিকা শিক্ষাবোর্ড মামলার উৎসভূমি হিসেবে সুপরিচিত। মামলাটি এর পূর্বতন মামলা প্লেসি বনাম ফার্গুসন খারিজ করে দেয় এবং সরকারি বিদ্যালয়ে বর্ণের ভিত্তিতে বিভাজন নিষিদ্ধ ঘোষণা করে। আমেরিকার নৌবাহিনী তিনটি জাহাজের নাম টাপিকার নামানুসারে রেখেছে।
১৮৪০ এর দশকে ওয়াগন ট্রেনগুলো মিজুরি অঙ্গরাজ্যের ইন্ডিপেন্ডেন্স শহর হতে ওরিগন বালিয়াড়ির ২,০০০ মাইল পর্যন্ত গন্তব্যে চলাচল করত। কানসাস সিটির ৬০ মাইল পশ্চিমে তিনজন অর্ধ-কানসাস ইন্ডিয়ান বোন ফ্রেঞ্চ-কানাডীয় পাপান ভাইদের সাথে বিবাহবন্ধনে আবদ্ধ হওয়ার পর একটি ফেরি পরিবহন ব্যবসা চালু করেন, যাতে করে ভ্রমণকারীরা অক্লেশে কানসাস নদী অতিক্রম করতে সক্ষম হন। ঐ স্থানেই আজকের টাপিকা শহর গড়ে ওঠেছে। 
১৮৫০ এর প্রারম্ভে ওরেগন বালিয়াড়ির পাশাপাশি লেভেনওয়ার্থ দুর্গ, টাপিকা ও সদ্য প্রতিষ্ঠিত রাইলি দুর্গের মধ্যে নতুন সামরিক সরণি নির্মিত হয়। ১৮৫৪ সালে নয়জন ব্যক্তি একত্রে টাপিকা নগর সংঘ গড়ে তুলেন। এই নয়জনের মধ্যে একজন ছিলেন সাইরাস কে হলিডে, যিনি টাপিকার মেয়র হিসেবে দায়িত্ব পালন করেন। এছাড়াও হলিডে অ্যাচিসন, টাপিকা ও সান্তা ফে রেলসড়ক প্রতিষ্ঠা করেন।
টাপিকা শহরটি দাসপ্রথাবিরোধী আন্দোলনের অন্যতম লীলাভূমি হয়ে ওঠে। ১৮৫০ এর দশকে দাসপ্রথার সমর্থক ও দাসপ্রথাবিরোধীদের মধ্যে তীব্র সংঘাত উপস্থিত হয়। ১৮৫৬ সালে দক্ষিণাঞ্চলীয় সৈন্যরা টাপিকাকে চারদিক থেকে ঘিরে ফেললে শহরের দাসপ্রথাবিরোধীরা একে সুরক্ষিত রাখার উদ্যোগ গ্রহণ করেন।
মুহাম্মদ মুস্তফা আজমি

মুহাম্মদ মুস্তফা আজমি () ছিলেন ভারতীয় হাদিস বিষয়ক পণ্ডিত। ইসলামি গবেষণা এবং ইসলামি সভ্যতা সম্পর্কিত কিছু পশ্চিমা লেখার জন্য সুপরিচিত, যেমন: ইগনেক গোল্ডজিহর, ডেভিড মারগলিওথ এবং জোসেফ শ্যাচ্ট।
তিনি ১৯৩০ সালে ভারতের মৌ-তে ব্রাহ্মণ হিন্দু পরিবারে জন্মগ্রহণ করেন। আজমি দারুল উলুম দেওবন্দ (১৯৫২) থেকে ধারাবাহিকভাবে ইসলামি শিক্ষা লাভ করেন। এরপর তিনি ১৯৫২ সালে মিশরের আল-আজহার বিশ্ববিদ্যালয়ে যোগদান করেন এবং আরবি ভাষা অনুষদে মাস্টার্স (স্নাতক) করেন এবং আরবি ভাষা শেখানোর জন্য একটি শংসাপত্র (সার্টিফিকেট) অর্জন করেন।
মুহাম্মদ মুস্তফা আজমি বাদশাহ সৌদ বিশ্ববিদ্যালয়ের অধ্যাপক এমেরিটাস ছিলেন, যেখানে তিনি ইসলামি শিক্ষা বিভাগের সভাপতিত্ব করেন। তিনি কাতারের জাতীয় পাবলিক লাইব্রেরির কিউরেটর, উম্মুল-কুরা বিশ্ববিদ্যালয়ের সহযোগী অধ্যাপক, মিশিগান বিশ্ববিদ্যালয়ের ভিজিটিং প্রফেসর (অ্যান আর্বোর), অক্সফোর্ডের সেন্ট ক্রস কলেজের ভিজিটিং ফেলো, প্রিন্সটন বিশ্ববিদ্যালয়ের ইসলামিক স্টাডিজের অধ্যাপক এবং কলোরাডো বিশ্ববিদ্যালয়ের ভিজিটিং স্কলার হিসেবে দায়িত্ব পালন করেন।
তিনি ওয়েলস বিশ্ববিদ্যালয়ের ট্রিনিটি সেন্ট ডেভিডে ইসলামি শিক্ষা অনুষদের সম্মানিত ফেলো ছিলেন।
১৯৮০ সালে তিনি ইসলামি শিক্ষার জন্য বাদশাহ ফয়সাল আন্তর্জাতিক পুরস্কার প্রাপ্ত হন। আজমির অধিকাংশ কাজ হাদিস সাহিত্যের উপর পাশ্চাত্য বৃত্তিকে চ্যালেঞ্জের উপর। বিশেষ করে এই বাস্তবতাকে তুলে ধরে যে মুসলিম নবী মুহাম্মদের জীবদ্দশায় হাদিসের উপর তীব্র সাহিত্য কর্মকাণ্ড ছিল তার উৎসাহে।
তার আগামী কাজের মধ্যে রয়েছে "কুরআনিক চ্যালেঞ্জ: একটি প্রতিশ্রুতি পূরণ এবং ইসনাদ প্রণালী: এর উৎপত্তি এবং সত্যতা"।
মুহাম্মদ মুস্তফা আজমি ২০ ডিসেম্বর, ২০১৭ তারিখে ৮৭ বছর বয়সে মৃত্যুবরণ করেন।
লাইওনেল নিউম্যান

লাইওনেল নিউম্যান (৪ জানুয়ারি ১৯১৬ - ৩ ফেব্রুয়ারি ১৯৮৯) একজন মার্কিন সঙ্গীত নির্দেশক, পিয়ানোবাদক এবং চলচ্চিত্র ও টেলিভিশন সুরকার ছিলেন। তিনি ১৯৬৯ সালে "হ্যালো ডলি!" চলচ্চিত্রের জন্য লেনি হেটনের সাথে যৌথভাবে সঙ্গীতধর্মী চলচ্চিত্রের শ্রেষ্ঠ সুর বিভাগে একাডেমি পুরস্কার অর্জন করেন। তিনি অ্যালফ্রেড নিউম্যান ও এমিল নিউম্যানের ভাই, র‍্যান্ডি নিউম্যান, ডেভিড নিউম্যান, টমাস নিউম্যান ও মারিয়া নিউম্যানের চাচা এবং জোয়ি নিউম্যানের মাতামহ। তিনি ১১টি একাডেমি পুরস্কারের মনোনয়ন লাভ করেছেন। তার উল্লেখযোগ্য কাজগুলো হল "দ্য কাউবয় অ্যান্ড দ্য লেডি", "আই'ল গেট বাই", "গোল্ডেন গার্ল", "দেয়ার্স নো বিজনেস লাইক শো বিজনেস", "দ্য বেস্ট থিংস ইন লাইফ আর ফ্রি", "মার্ডি গ্রাস", "সে ওয়ান ফর মি", লেট্‌স মেক লাভ", "দ্য প্লেজার সিকার্স", "ডক্টর ডুলিটল", ও "এপ্রিল লাভ"।
লাইওনেল নিউম্যান ১৯১৬ সালের ৪ঠা জানুয়ারি কানেটিকাট অঙ্গরাজ্যের নিউ হেভেনে জন্মগ্রহণ করেন। তার পিতা মাইকেল নিউম্যান (জ. নেমরফ্‌স্কি) একজন ডিলার ছিলেন এবং তার মাতা লুবা (বিবাহপূর্ব কস্কফ) গৃহিণী ছিলেন। তারা দুজনেই মার্কিন যুক্তরাষ্ট্রে রুশ ইহুদি অভিবাসী ছিলেন। তিনি তার পিতামাতার ১০ সন্তানের একজন এবং পুত্রদের মধ্যে সর্বকনিষ্ঠ। তার দুই ভাই অ্যালফ্রেড নিউম্যান ও এমিল নিউম্যান সুরকার। তিনি র‍্যান্ডি নিউম্যান, ডেভিড নিউম্যান, টমাস নিউম্যান ও মারিয়া নিউম্যানের চাচা।
তার যখন ১৬ বছর বয়স তখন তিনি হলিউডে চলে যান এবং সেখানে আর্ল ক্যারলের সঙ্গীতনাট্যে সঙ্গীত নির্দেশনার কাজ শুরু করেন। সেখানে তিনি তার ভবিষ্যৎ স্ত্রী এবং আর্লের ভাইঝি বেভারলি ক্যারলের সাথে পরিচিত হন। তিনি নিউ ইয়র্কে আনুষ্ঠানিক প্রশিক্ষণ লাভ করেন এবং লস অ্যাঞ্জেলেসে আসার পর তিনি জোসেফ আচ্রন ও মারিও কাস্তেলনুভো-তেদেস্কোর নিকট তার শিক্ষা চালিয়ে যান।
নিউম্যান "দ্য কাউবয় অ্যান্ড দ্য লেডি" (১৯৩৯) চলচ্চিত্রের শীর্ষ গানের জন্য আর্থার কুয়েঞ্জারের সাথে যৌথভাবে শ্রেষ্ঠ মৌলিক গান বিভাগে একাডেমি পুরস্কারের মনোনয়ন লাভ করেন। তিনি "গোল্ডেন গার্ল" (১৯৫১) চলচ্চিত্রের "নেভার" গানের জন্য ইলিয়ট ড্যানিয়েলের সাথে যৌথভাবে শ্রেষ্ঠ মৌলিক গান বিভাগে অস্কারের মনোনয়ন লাভ করেন।
তিনি অ্যালফ্রেড নিউম্যানের সাথে যৌথভাবে "দেয়ার্স নো বিজনেস লাইক শো বিজনেস" (১৯৫৪)-এর সঙ্গীত পরিচালনা ও সুরারোপ করেন এবং অ্যালফ্রেডের সাথে যৌথভাবে শ্রেষ্ঠ সঙ্গীত বিভাগে অস্কারের মনোনয়ন লাভ করেন।
তিনি ১৯৬৯ সালে "হ্যালো ডলি!" চলচ্চিত্রের জন্য তার একাদশ অস্কারের মনোনয়ন লাভ করেন এবং শ্রেষ্ঠ মৌলিক সুর বিভাগে অস্কার লাভ করেন।
নিউম্যান বেভারলি ক্যারলকে বিয়ে করেন। ক্যারল ২০১০ সালের ২১শে অক্টোবর মৃত্যুবরণ করেন। তাদের তিন কন্যা - ক্যারল, ডেবরা ও জেনিফার নিউম্যান। ক্যারল একজন প্রযোজক, যিনি এমি পুরস্কার বিজয়ী অভিনেতা ও লেখক গ্যারি ফ্র্যাঙ্ককে বিয়ে করেন। তাদের কন্যা জেসিকা মার্লি ফ্র্যাঙ্ক টাম্বলারের প্রযোজক। ডেবরা শার্প অ্যান্ড অ্যাসোসিয়েটেডের সহ-সভাপতি। তিনি শার্প অ্যান্ড অ্যাসোসিয়েটেডের মালিক রবার্ট শার্পকে বিয়ে করেন। তাদের তিন সন্তান - সারা নিউম্যান, জেনিফার নিউম্যান শার্প, ও জেরেমি শার্প। জেনিফার প্রাক্তন পেশাদার ব্যালে নৃত্যশিল্পী ও বর্তমানে কোর ফিউশনের শিক্ষক। তার পুত্র জোয়ি নিউম্যান চলচ্চিত্র ও টেলিভিশন সুরকার ও সঙ্গীত নির্দেশক।
নিউম্যান ১৯৮৯ সালের ৩রা ফেব্রুয়ারি হৃদযন্ত্রের ক্রিয়া বন্ধ হওয়ার কারণে মৃত্যুবরণ করেন।
ফোর্ট ওয়েন, ইন্ডিয়ানা

ফোর্ট ওয়েন মার্কিন যুক্তরাষ্ট্রের ইন্ডিয়ানা অঙ্গরাজ্যের একটি শহর ও অ্যালেন কাউন্টির কাউন্টি আসন। উত্তর-পূর্ব ইন্ডিয়ানায় এর অবস্থান। শহরটি ওহাইও সীমানার ১৮ মাইল পশ্চিমে এবং মিশিগান সীমানার ৫০ মাইল দক্ষিণে অবস্থিত। ২০১৯ সালের হিসাব অনুযায়ী ফোর্ট ওয়েনের প্রাক্কলিত জনসংখ্যা ২,৭০,৪০২। ইন্ডিয়ানাপোলিসের পর শহরটি জনসংখ্যায় ইন্ডিয়ানার দ্বিতীয় বৃহত্তম ও মার্কিন যুক্তরাষ্ট্রের ৭৫-তম বৃহত্তম শহর। এটি ফোর্ট ওয়েন মেট্রোপলিটন এলাকার প্রধান শহর।
১৭৯৪ সালে আমেরিকান স্বাধীনতাযুদ্ধের বীর অ্যান্থনি ওয়েনের নির্দেশনায় ওয়েন দুর্গ নির্মিত হয়। মায়ামি গোত্র অধ্যুষিত কেকিওংগা গ্রামের নিকটে নির্মিত সর্বশেষ দুর্গগুলোর একটি ছিল এই ওয়েন দুর্গ। সেন্ট জোসেফ, সেন্ট মেরিজ ও মাওমি নদীর মোহনায় ইউরোপীয় আমেরিকানরা বাণিজ্যিক কেন্দ্র গড়ে তুলেন। ১৮২৩ সালে গ্রামটির মানচিত্র অঙ্কন করা হয়। ওয়াবাস ও ইয়ারি খাল এবং রেলসড়কের নির্মাণকাজ সম্পন্ন হওয়ার পর ফোর্ট ওয়েনের ব্যাপক প্রসার ঘটে। রাস্ট বেল্ট এলাকার অন্যতম দ্রুত বর্ধনশীল শহর হিসাবে ফোর্ট ওয়েন আত্মপ্রকাশ করে। বিতরণ, পরিবহন, লজিস্টিকস, স্বাস্থ্যসেবা, পেশাগত ও ব্যবসায়িক সেবা, অবকাশ ও আতিথ্য এবং আর্থিক সেবা বর্তমানে ফোর্ট ওয়েনের অর্থনীতির প্রাণ। শহরটি প্রতিরক্ষাশিল্পের কেন্দ্রও বটে। হাজারো মানুষ এখানে প্রতিরক্ষা খাতে চাকরির মাধ্যমে জীবিকা নির্বাহ করেন। পার্কভিউ হেলথ ও লুথেরান হেলথ নেটওয়ার্কের মাধ্যমেও প্রচুর মানুষের কর্মসংস্থান সম্ভব হয়েছে।
১৯৮২, ১৯৯৮ ও ২০০৯ সালে ফোর্ট ওয়েন অল আমেরিকা সিটি পুরস্কার লাভ করে। আমেরিকান মেয়র সম্মেলনেও ১৯৯৯ সালে বসবাসযোগ্যতার স্বীকৃতিস্বরূপ ফোর্ট ওয়েনকে পুরস্কৃত করা হয়। 
১৮১৫ সালে ফোর্ট ওয়েনে প্রথম বসতি নির্মাণ শুরু হয়। সামরিক গ্যারিসন দুর্গটি পরিত্যাগ করে ডেট্রয়েট চলে যায়। ১৮২২ সালে কেন্দ্রীয় সরকার একটি ভূমি দপ্তর প্রতিষ্ঠা করে। ১৮১৮ সালে সেন্ট মেরিজ চুক্তির মাধ্যমে স্থানীয় আদিবাসী আমেরিকানরা যে ভূমি সমর্পণ করে, সেই ভূমি বিক্রয় করাই ছিল এর উদ্দেশ্য। ১৮২৯ সালে টাউন অব ফোর্ট ওয়েন নামে একে স্থানীয় শাসনের আওতাভুক্ত করা হয়। তখন এর জনসংখ্যা ছিল ৩০০। ওয়াবাস ও ইয়ারি খাল উন্মুক্ত হওয়ার পর মিসিসিপি নদী ও গ্রেট লেকস এলাকায় যাতায়াতব্যবস্থা উন্নত হয়। এর ফলে ফোর্ট ওয়েনের জনসংখ্যাও বৃদ্ধি পায়। ১৮৪০ সালে সিটি অব ফোর্ট ওয়েন নামে যখন একে তালিকাভুক্ত করা হয়, তখন এর জনসংখ্যা ছিল ২,০০০। পত্রিকা সম্পাদকদের অগ্রদূত জর্জ ডব্লিউ উড ফোর্ট ওয়েনের প্রথম মেয়র নির্বাচিত হন। খালের উৎসমুখে শহরটির সর্বোচ্চ বিন্দুর অবস্থানের কারণে এর নাম হয় সামিট সিটি।
বিসমিল্লাহ জান শিনওয়ারি

বিসমিল্লাহ জান শিনওয়ারি (; জন্ম: ১৭ মার্চ ১৯৮৪) একজন আফগান ক্রিকেট আম্পায়ার। তিনি ২০১৭ গাজী আমানউল্লাহ খান আঞ্চলিক ওয়ানডে টুর্নামেন্ট এবং আফগানিস্তানের ২০১৭-১৮ আহমদ শাহ আবদালি চার দিনের টুর্নামেন্টে ম্যাচগুলিতে আম্পায়ারের দায়িত্ব পালন করেন। 
তিনি ৫ ফেব্রুয়ারি ২০১৮ এ আফগানিস্তান এবং জিম্বাবুয়ের মধ্যকার তার প্রথম টি-টোয়েন্টি আন্তর্জাতিক (টি২০আই) ম্যাচে ১ম আম্পায়ার হিসাবে মাঠে নামেন। ১১ ফেব্রুয়ারি ২০১৮ এ তিনি আফগানিস্তান এবং জিম্বাবুয়ের মধ্যে প্রথম একদিনের আন্তর্জাতিক (ওয়ানডে) ম্যাচে আম্পায়ার হিসাবে অভিষেক করেন। 
২০২০ সালের ৩ অক্টোবর আফগানিস্তানের নানগারহার প্রদেশে একটি গাড়ি বোমা হামলায় ১৫ জন নিহত এবং ৩০ জন আহত হয়। প্রাথমিকভাবে জানা গিয়েছিল যে বিস্ফোরণের সময় শিনওয়ারি সেখানে ছিলেন তবে তিনি বেঁচে গিয়েছিলেন। তবে, পরে প্রকাশিত খবরে বলা হয়েছে যে এই বিস্ফোরণে তিনি মারা গিয়েছিলেন, তাঁর চাচাত ভাই, তার দুই সন্তান এবং তার ভাগ্নি সহ। ২০২০ সালের ৪ অক্টোবর শিনওয়ারি বিস্ফোরণে নিহত হননি তা নিশ্চিত করতে টেলিফোনে বাংলাদেশি ওয়েবসাইট বিডি ক্রিকটাইমের সাথে কথা বলেছিলেন।
অরুণ চন্দ্র গুহ

অরুণ চন্দ্র গুহ একজন ভারতীয় রাজনীতিবিদ। তিনি ১৯৫২, ১৯৫৭ এবং ১৯৬২ খ্রিস্টাব্দে ভারতীয় জাতীয় কংগ্রেসের সদস্য হিসাবে পশ্চিমবঙ্গের বারাসাত আসন থেকে ভারতের সংসদের নিম্নকক্ষ লোকসভায় নির্বাচিত হয়েছিলেন। তিনি অগ্নিযুগের বিপ্লবী, যুগান্তর দলের নেতা ও শ্রীসরস্বতী প্রেসের অন্যতম প্রতিষ্ঠাতা।
বার্বাডোসের ইতিহাস

বার্বাডোস-এর প্রাচীনতম আদিবাসী জনগোষ্ঠী হ'ল আরাওয়াক ও ক্যারিবস যাঁরা ষোড়শ শতাব্দীতে আমেরিকায় ইউরোপীয় উপনিবেশ-এর আগে থেকেই বসবাস করতেন। বার্বাডোস সংক্ষিপ্তভাবে ১৫৩২ থেকে ১৬২০ সাল পর্যন্ত পর্তুগিজ সাম্রাজ্যের অধীনে ছিল। দ্বীপটি ইংরেজ এবং পরবর্তীকালে ১৬২৫ থেকে ১৯৬৬ সাল পর্যন্ত ছিল একটি ব্রিটিশ উপনিবেশ। ১৯৬৬ সাল থেকে এখানে সাংবিধানিক রাজতন্ত্র এবং সংসদীয় গণতন্ত্র প্রতিষ্ঠিত হয়। ওয়েস্টমিনস্টার পদ্ধতি-এর অনুসরণে রাষ্ট্রের প্রধান হিসাবে অবস্থান করেন বার্বাডোসের রানী রূপে এলিজাবেথ দ্বিতীয়।
কিছু প্রমাণ থেকে অনুমিত হয় বার্বাডোসে খ্রিস্টপূর্ব দ্বিতীয় সহস্রাব্দে মানুষের বসতি স্থাপিত হয়েছিল। একটি খোলকের সাথে পাওয়া শঙ্খ টুকরোর বাটালি এর মধ্যে সীমাবদ্ধ নমুনাটির রেডিওওকার্বন-তারিখ পদ্ধতিতে সময়কাল নির্দ্ধারিত হয়েছে প্রায় খ্রিস্টপূর্ব ১৬৩০ শতাব্দী। সম্পূর্ণরূপে নথিভুক্ত আমেরিইন্ডিয়ান বন্দোবস্তের সময়কাল প্রায় ৩৫০ থেকে ৬৫০ খ্রিস্টাব্দের মধ্যে। দক্ষিণ আমেরিকার মূল ভূখণ্ড থেকে আগমনকারী গোষ্ঠীটি ছিল সালাদয়েড-ব্যারানকয়েড। বসতি স্থাপনকারীদের দ্বিতীয় ঢলটি হাজির হয়েছিল সম্ভবত ৮০০ খ্রিস্টাব্দের দিকে (স্প্যানিশরা এদেরকে "আরাওয়াক" হিসাবে উল্লেখ করেছে) এবং ত্রয়োদশ শতাব্দীর মাঝামাঝি সময়ে আসে তৃতীয় গোষ্ঠীটি (স্প্যানিশদের কাছে "ক্যারিবস" নামে পরিচিত)। এই শেষোক্ত গোষ্ঠীটি রাজনৈতিকভাবে আরও সংগঠিত ছিল এবং অন্যদের উপর শাসন কায়েম করেছিল।
ইউরোপীয়দের মধ্যে প্রথম দ্বীপটি আবিষ্কার করেছিল পর্তুগিজরা। পর্তুগিজ অভিযাত্রী পেদ্রো এ. ক্যাম্পোস দ্বীপটির নাম দিয়েছিলেন "ওস বার্বাডোস" (যার অর্থ "দাড়িওয়ালা")। 
১৬ শ শতাব্দীর গোড়ার দিকে স্প্যানিশ সাম্রাজ্য দ্বারা নিয়মিত দাস-চালান অভিযানের জন্য আমেরিকান জনসংখ্যার ব্যাপক হ্রাস ঘটে। ১৫৪১ সালের মধ্যে এক স্প্যানিশ লেখক দাবি করেছিলেন যে তাঁরা জনবসতিহীন হয়ে পড়েছেন। আমেরিন্ডিয়ানরা হয় স্প্যানিশদের দাস হিসাবে ব্যবহারের জন্য বন্দী হয়েছিলেন অথবা আত্মরক্ষার তাগিদে খুব সহজেই নিকটের পার্বত্য দ্বীপগুলিতে পালিয়ে গিয়ে ছিলেন।
প্রায় ১৬০০ সাল থেকে ইংরেজ, ফরাসী এবং ডাচরা উত্তর আমেরিকার মূল ভূখণ্ড এবং ওয়েস্ট ইন্ডিজের ছোট ছোট দ্বীপগুলিতে উপনিবেশ স্থাপনের উদ্দেশ্যে সন্ধান করতে শুরু করে। যদিও স্পেনীয় এবং পর্তুগিজ নাবিকরা বার্বাডোসে আগে গিয়েছিল তবে জন পাওয়েলের অধীনে প্রথম ইংরেজ জাহাজটি ১৬২৫ সালের ১৪ ই মে এই দ্বীপটিকে স্পর্শ করে এবং ইংল্যান্ড-ই প্রথম ইউরোপীয় দেশ যারা ১৬২৭ সাল থেকে সেখানে তাদের স্থায়ী জনবসতি প্রতিষ্ঠা করেছিল। এখানে ইংরেজদের প্রতিষ্ঠিত সেই প্রথম জনবসতিটি ছিল এখনকার হোলটাউন (পূর্বের জেমসটাউন)-এর নিকটে। ইংল্যান্ড সাধারণভাবে ১৬২৫ সালে বার্বাডোসের কাছে প্রাথমিক দাবিটি করেছিল বলে বলা হয়। যদিও তথাকথিত একটি পূর্ববর্তী দাবি ১৬২০ সালে করা হয়ে থাকতে পারে। তবে বার্বাডোসকে ১৬২৫ খ্রিস্টাব্দেই ইংল্যান্ডের জেমস প্রথম-এর নামে দাবি করা হয়েছিল। এর আগে আমেরিকায় ইংরেজদের আরও জনবসতি (১৬০৭: জেমসটাউন, ১৬০৯: বারমুডা, এবং ১৬২০: প্লাইমাউথ কলোনি) এবং লিওয়ার্ড দ্বীপপুঞ্জ এর বেশ কয়েকটি দ্বীপে গড়ে উঠেছিল। বার্বাডোসের প্রায় সমসাময়িক-কালে (১৬২৩: সেন্ট কিটস, ১৬২৮: নেভিস, ১৬৩২: মন্টসের্রাট, ১৬৩২: অ্যান্টিগুয়া-এর প্রতি বন্দোবস্তের দাবি ইংরেজদের দ্বারা করা হয়েছিল। তবুও আমেরিকার পূর্ব দিকে এর অবস্থানের কারণে আমেরিকাতে বার্বাডোস দ্রুত তৃতীয় বৃহত্তম ইংরেজ জনবসতিতে পরিণত হয়েছিল।
রত্নেশ্বর মুখোপাধ্যায়

রত্নেশ্বর মুখোপাধ্যায় (; ১৯ ডিসেম্বর ১৯০৯ – ১৩ নভেম্বর ১৯৮০) ছিলেন বিখ্যাত কীর্তনীয়া, সুরকার, গীতিকার ও সঙ্গীতশিক্ষক।
রত্নেশ্বর মুখোপাধ্যায়ের জন্ম ব্রিটিশ ভারতের অধুনা বাংলাদেশের বরিশালের উজিরপুরে। পিতা গজেন্দ্রনাথ মুখোপাধ্যায় ছিলেন অসম্ভব সঙ্গীত রসিক। কান্তকবি রজনীকান্ত সেনের সঙ্গে এক মেসে থাকতেন গজেন্দ্রনাথ। ভক্তিগীতি, হরিনামের গান করতেন। রত্নেশ্বরেরা ছিলেন দশ ভাই। কিন্তু রত্নেশ্বর ও সিদ্ধেশ্বর সঙ্গীতচর্চা করতেন। ওঁরাই ছিলেন মুখার্জি পরিবারে কীর্তন ও ধ্রুপদী গানের বাহক। কাজী নজরুল ইসলাম ছিলেন রত্নেশ্বর মুখোপাধ্যায়ের বন্ধু। প্রাচীন বাংলা গান, কীর্তন ও উচ্চাঙ্গ সঙ্গীতে তার বিশেষ দখল ছিল। সঙ্গীত শিক্ষক হিসাবে তার খ্যাতি ছিল। বাংলা সঙ্গীত জগতে 'রতু মুখোপাধ্যায়' নামের সুরকার ও গীতিকার হিসাবে পরিচিতি ছিল তার। সঙ্গীতশিল্পী সিদ্ধেশ্বর মুখোপাধ্যায়, সত্যেশ্বর মুখোপাধ্যায় ছিলেন তার অনুজ। প্রখ্যাত সঙ্গীত শিল্পী ও সুরকার মানবেন্দ্র মুখোপাধ্যায়ের পিতৃব্য ছিলেন তিনি। ১৯৮০ খ্রিস্টাব্দের ১৩ নভেম্বর তিনি কলকাতায় প্রয়াত হন।
খালেক বিন জয়েন উদ্দীন

খালেক বিন জয়েনউদদীন (২৪ জানুয়ারি ১৯৫৪ -১৪ জানুয়ারি ২০২৪) ছিলেন বাংলাদেশী কবি ও শিশু সাহিত্যিক। শিশু সাহিত্যে বিশেষ অবদানের জন্য তিনি ২০১৪ সালে বাংলা একাডেমি পুরস্কার লাভ করেন।
খালেক বিন জয়েনউদদীন ২৪ জানুয়ারি ১৯৫৪ সালে গোপালগঞ্জের কোটালীপাড়ার চিত্রাপাড়া গ্রামে জন্মগ্রহণ করেন। তার পিতার নাম আলহাজ্জ মোঃ জয়েন উদ্দীন । বাংলা সাহিত্যে তিনি ১৯৭৫ সালে ঢাকা বিশ্ববিদ্যালয় হতে এমএ পাস করেন। পড়াশােনা করেন ঢাকা কলেজও।
খালেক বিন জয়েনউদদীন ৬ দফা আন্দোলন, ভাষা আন্দোলন, ১৯৫৪ সালের যুক্তফ্রন্ট নির্বাচন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। যুদ্ধকালে যশােরের বারােবাজারে ধৃত হয়ে পাকিস্তানি সেনা ছাউনিতে অকথ্য নির্যাতন ভােগ করেন এবং সাতমাস বন্দী থাকেন।
তার কয়েকটি গ্রন্থ হলো – ধান সুপারি পান সুপারি, আপিল চাপিল ঘন্টি মালা, চিরকালের ১০০ ছড়া, হৃদয় জুড়ে বঙ্গবন্ধু, নলিনীকান্ত ভট্টশীল, হুমায়ুননামা, মায়ামাখা শেখ রাসেল, বঙ্গবন্ধু ও শেখ রাসেল ইত্যাদি ।
সাহিত্যচর্চার জন্য তিনি বাংলা একাডেমি সাহিত্য পুরস্কার, বঙ্গবন্ধু সাহিত্য পরিষদ, বাংলাদেশ লেখিকা সংঘ, অগ্রণী ব্যাংক, সাউন্ডবাংলা সম্মাননা, তরিকত মিশন, আবু জাফর ওবায়দুল্লাহ স্মৃতি পরিষদ, সাউন্ডবাংলা সম্মাননা ২০১৯, কোটালীপাড়া গুণীজন সংবর্ধনা পরিষদ লাভ করেছেন।
আবিহা হায়দার

আবিহা হায়দার (জন্মঃ ২৩ ফেব্রুয়ারি ১৯৯৬) হলেন একজন পাকিস্তানি নারী ফুটবলার, যে পাকিস্তান জাতীয় নারী ফুটবল দলে মধ্য মাঠের খেলোয়াড় হিসেবে খেলে থাকে। তিনি ক্লাব পর্যায়ে পাকিস্তানের বেলুচিস্তান ইউনাইটেড ডব্লিউএফসির হয়ে খেলে। আবিহা অস্ট্রেলিয়ান ফুটবল লীগে ২০১৭ আন্তর্জাতিক ফুটবল কাপে পাকিস্তানি শাহিনের জন্য খেলেছেন।
আয়িশা সাঈদ

আয়িশা সাঈদ () হলেন একজন পাকিস্তানি রাজনীতিবিদ ও সংসদ সদস্য। তিনি ২০১৩ থেকে ২০১৮ পর্যন্ত পাকিস্তান জাতীয় পরিষদের সদস্য ছিলেন।
তিনি ২০১৩ পাকিস্তানের সাধারণ নির্বাচনে পাকিস্তান জামায়াতে ইসলামীর মনোনীত প্রার্থী হিসেবে খাইবার পাখতুনখোয়া থেকে নারীদের জন্য সংরক্ষিত আসনের সদস্য নির্বাচিত হন।
ডেটন, ওহাইও

ডেটন মার্কিন যুক্তরাষ্ট্রের ওহাইও অঙ্গরাজ্যের ষষ্ঠ বৃহত্তম শহর ও মন্টগোমারি কাউন্টির সদর দপ্তর। শহরের একটি ক্ষুদ্র অংশ গ্রিন কাউন্টিতেও বিস্তৃত। ২০১৯ সালের হিসাব অনুযায়ী ডেটনের জনসংখ্যা ১,৪০,৪০৭। এটি ওহাইওর মিয়ামি উপত্যকা এলাকায় অবস্থিত।
ওহাইওর সীমানা মার্কিন যুক্তরাষ্ট্রের ৬০% জনগণ ও উৎপাদনকেন্দ্রের ৫০০ মাইল দূরত্বের মধ্যে অবস্থিত হওয়ায় ডেটন শহরটি উৎপাদনকারীদের জন্য অত্যন্ত গুরুত্বপূর্ণ বিবেচিত হয়। শিল্প, বিমান ও জ্যোতির্বিজ্ঞানে গবেষণার জন্য ডেটন একটি আদর্শ শহর। রাইট-প্যাটারসন বিমানঘাঁটি এখানেই অবস্থিত। ভারী উৎপাদনশিল্পের পতন ঘটলে ডেটনের ব্যবসা সেবা খাতে স্থানান্তরিত হয়।
প্রতিরক্ষা ও বৈমানিক খাতের পাশাপাশি স্বাস্থ্যসেবাও বর্তমানে ডেটনের অর্থনীতিতে ভূমিকা রাখছে। বৃহত্তর ডেটন এলাকার হাসপাতালগুলোতে ৩২,০০০ মানুষ কাজ করেন। এগুলোর আর্থিক প্রভাব ৬.৮ বিলিয়ন ডলারের মতো। হাসপাতাল নেটওয়ার্ক প্রিমিয়ার হেলথ পার্টনার্স-ই বছরে ২ বিলিয়ন ডলারের বাণিজ্য করে। ২০১১ সালে ডেটন শহরকে হেলথগ্রেডস স্বাস্থ্যসেবার জন্য তৃতীয় বৃহত্তম শহর হিসেবে স্বীকৃতি দেয়। 
যুক্তরাষ্ট্রের বিমানবাহিনীর জাতীয় জাদুঘরও ডেটন শহরে অবস্থিত। অরভিল রাইট এখানেই জন্মগ্রহণ করেছিলেন। এছাড়াও ডেটন কবি পল লরেন্স ডানবার ও উদ্যোক্তা জন এইচ প্যাটারসনের জন্মস্থান। রাইট ভ্রাতৃদ্বয় এখান থেকেই তাদের প্রথম আকাশযান সফলভাবে উড়িয়েছিলেন। ২০০৭ সালে ডেটন আমেরিকার সেরা ১০০টি শহরের অন্যতম হিসেবে স্বীকৃতি পায়। ২০০৮,২০০৯ ও ২০১০ সালে সাইট সিলেকশন সাময়িকী ডেটনকে আর্থিক উন্নয়নের জন্য সেরা মধ্যম আকারের মেট্রোপলিটন এলাকা হিসাবে স্বীকৃতি প্রদান করে। ২০১০ সালে কলেজ গ্র্যাজুয়েটদের কাজ খোঁজার জন্য অন্যতম শ্রেষ্ঠ স্থান হিসেবে এটি স্বীকৃতি পায়।
২০১৯ সালের মেমোরিয়াল দিবসে ডেটনে অনেকগুলো ক্রান্তীয় ঘূর্ণিঝড় আঘাত হানে। এক দিনেই ১৫টি টর্নেডো ডেটনে ব্যাপক ক্ষয়ক্ষতি সাধন করে।
১৭৯৬ সালের ১ এপ্রিল থম্পসন পার্টি নামে একদল লোক ডেটন শহর প্রতিষ্ঠা করে। তারা মার্চ মাসে সিনসিনাটি থেকে গ্রেট মায়ামি নদী হয়ে এখানে আগমন করে। তারা যে জায়গায় অবতরণ করে, বর্তমানে সেটি সেন্ট ক্লেয়ার স্ট্রিট নামে অভিহিত। অভিযাত্রীরা এ এলাকায় আদিবাসী আমেরিকানদের দুইটি বসতি লক্ষ্য করেন। অভিযাত্রীদের মধ্যে উল্লেখযোগ্য একজন ব্যক্তি হলেন বেঞ্জামিন ভ্যান ক্লিভ। তার আত্মজীবনী পড়ে ওহাইও উপত্যকার ইতিহাস সম্পর্কে অনেক কিছু জানা যায়। আরো দুইটি দল কিছু দিন পর আগমন করে।
১৭৯৭ সালে ডেভিড সি কুপার ম্যাড রিভার সড়কের পরিকল্পনা প্রণয়ন করেন। ১৮০৩ সালে ওহাইও ইউনিয়নে অন্তর্ভুক্ত হয়। ১৮০৫ সালে ডেটন গ্রাম হিসেবে ও ১৮৪১ সালে শহর হিসেবে স্থানীয় শাসনের আওতাভুক্ত হয়। মার্কিন স্বাধীনতাযুদ্ধের বীর জোনাথন ডেটনের নামে এর নামকরণ করা হয়। ডেটন মার্কিন যু্ক্তরাষ্ট্রের সংবিধানের অন্যতম স্বাক্ষরকারী ছিলেন। এ এলাকায় প্রচুর জমির মালিকানা তার অধীনে ছিল।
সিরিয়া জাতীয় ফুটবল দল

সিরিয়া জাতীয় ফুটবল দল () হচ্ছে আন্তর্জাতিক ফুটবলে সিরিয়ার প্রতিনিধিত্বকারী পুরুষদের জাতীয় দল, যার সকল কার্যক্রম সিরিয়ার ফুটবলের সর্বোচ্চ নিয়ন্ত্রক সংস্থা সিরীয় ফুটবল ফেডারেশন দ্বারা নিয়ন্ত্রিত হয়। এই দলটি ১৯৩৭ সাল হতে ফুটবলের সর্বোচ্চ সংস্থা ফিফার এবং ১৯৭০ সাল হতে তাদের আঞ্চলিক সংস্থা এশিয়ান ফুটবল কনফেডারেশনের সদস্য হিসেবে রয়েছে। ১৯৪৯ সালের ২০শে নভেম্বর তারিখে, সিরিয়া প্রথমবারের মতো আন্তর্জাতিক খেলায় অংশগ্রহণ করেছে; তুরস্কের আঙ্কারায় অনুষ্ঠিত উক্ত ম্যাচে সিরিয়া তুরস্কের কাছে ৭–০ গোলের ব্যবধানে পরাজিত হয়েছে।
"নসুন কাসিয়ুন" নামে পরিচিত এই দলটি বেশ কয়েকটি স্টেডিয়ামে তাদের হোম ম্যাচগুলো আয়োজন করে থাকে। এই দলের প্রধান কার্যালয় সিরিয়ার রাজধানী দামেস্কে অবস্থিত। বর্তমানে এই দলের ম্যানেজারের দায়িত্ব পালন করছেন নাবিল মা'লুল এবং অধিনায়কের দায়িত্ব পালন করছেন আল আহলির আক্রমণভাগের খেলোয়াড় ওমর আল সুমাহ।
সিরিয়া এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, এএফসি এশিয়ান কাপে সিরিয়া এপর্যন্ত ৬ বার অংশগ্রহণ করেছে, যার মধ্যে প্রত্যেকটি আসরে তারা শুধুমাত্র গ্রুপ পর্বে অংশগ্রহণ করেছে। এছাড়াও, ডাব্লিউএএফএফ চ্যাম্পিয়নশিপ সিরিয়া অন্যতম সফল দল, যেখানে তারা ১টি (২০১২) শিরোপা জয়লাভ করেছে।
মুসাব বালহাউস, আলি দিয়াব, মাহমুদ আমনাহ, রাজা রাফ' এবং ওমর আল সুমাহের মতো খেলোয়াড়গণ সিরিয়ার জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০১৮ সালের জুন মাসে প্রকাশিত র‌্যাঙ্কিংয়ে সিরিয়া তাদের ইতিহাসে সর্বোচ্চ অবস্থান (৭৩তম) অর্জন করে এবং ২০১৪ সালের সেপ্টেম্বর মাসে প্রকাশিত র‌্যাঙ্কিংয়ে তারা ১৫২তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে সিরিয়ার সর্বোচ্চ অবস্থান হচ্ছে ৫৩তম (যা তারা ১৯৭৪ সালে অর্জন করেছিল) এবং সর্বনিম্ন অবস্থান হচ্ছে ১২৫। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
কমলা ঝরিয়া

কমলা ঝরিয়া () (৫ ফেব্রুয়ারি, ১৯০৬ – ২০ ডিসেম্বর , ১৯৭৯) বিশ শতকের ত্রিশ ও চল্লিশের দশকের ভারতের সঙ্গীত জগতের বিশিষ্ট সঙ্গীত শিল্পীদের অন্যতম ।
কমলা ঝরিয়ার জন্ম ব্রিটিশ ভারতের বেঙ্গল প্রেসিডেন্সি অন্তর্ভুক্ত অধুনা ঝাড়খণ্ড রাজ্যের ধানবাদ জেলার ঝরিয়া শহরে ১৯০৬ খ্রিস্টাব্দের ৫ ই ফেব্রুয়ারি। পিতা জগন্নাথ সিংহ ঝরিয়ার রাজবাড়ির কর্মচারী ছিলেন। দশ বৎসর বয়সে তার গানের গলা শুনে ঝরিয়ার মহারাজ গান শেখার ব্যবস্থা করে দেন। প্রথমে গান শেখেন সভাগায়ক শ্রীনাথ দাস নন্দীর কাছে। তারপর মার্গ সঙ্গীতে তালিম নেন ওস্তাদ জমিরুদ্দিনের কাছে। তবে তৎকালীন বাংলার প্রখ্যাত নাট্যকার ও সুরকার তুলসী লাহিড়ীর সংস্পর্শে এসে তার প্রতিভার পূর্ণবিকাশ ঘটে ও একজন বিশিষ্ট সঙ্গীত শিল্পী হিসাবে পরিচিতি পান। কলকাতায় গান রেকর্ড করার সময় তুলসী লাহিড়ী তার পদবী জানতেন না বলে তার নামের সঙ্গে জন্মস্থান 'ঝরিয়া' লাগিয়ে দেন, সেই থেকে তার আসল পদবী 'সিংহ' এর কাছে 'ঝরিয়া'স্থান পায়। চল্লিশের দশকে তিনি জনপ্রিয়তার শীর্ষে ওঠেন। প্রধানত তার খ্যাতি কীর্তনাঙ্গের গানের জন্য হলেও পুরাতনী, রামপ্রসাদী, দেশীয় লোকসঙ্গীত এবং সেই সঙ্গে ক্লাসিকধর্মী ঠুমরি,দাদরা, গজল প্রভৃতি গানে তার সমান দক্ষতা ও খ্যাতি ছিল। কাজী নজরুল ইসলাম, তুলসী লাহিড়ী, কে মল্লিক প্রমুখের সহযোগিতায় তিনি গান রেকর্ড করার সুযোগ পান। তার প্রথম রেকর্ড 'প্রিয় যেন প্রেম ভুলো না এ মিনতি করি' (গজল) ও 'নিঠুর নয়ন বাণ কেন হানো' (দাদরা) তাঁকে আকস্মিক জনপ্রিয়তা এনে দেয়। এর পর দীর্ঘ কুড়ি বছরে বাংলা হিন্দি, উর্দু, মারঠি, পাঞ্জাবি এবং গুজরাটি প্রভৃতি ভাষায় গান রেকর্ড করেছেন এইচএমভি, কলম্বিয়া , মেগাফোন, পাইওনিয়ারসহ বহু রেকর্ড সংস্থায়। এর ফলে তিনি সর্বভারতীয় পরিচিতি ও জনপ্রিয়তা লাভ করেন।
কিছুকাল চলচ্চিত্রেও অভিনয় করেছিলেন - মূলতঃ গানের ভূমিকায়। কলকাতা বেতার কেন্দ্রের সঙ্গে প্রথম থেকেই যুক্ত ছিলেন। ঝরিয়ার মহারাজ শিব প্রসাদ সহ ভারতের বহু রাজদরবারে গান শুনিয়ে সুনাম কুড়িয়েছেন। ১৯৭৬ খ্রিস্টাব্দে গ্রামোফোন রেকর্ড কোম্পানি তাঁকে একটি সোনার ডিস্ক দিয়ে সম্মানিত করে। ১৯৭৭ খ্রিস্টাব্দে আকাশবাণীর সুবর্ণজয়ন্তী উপলক্ষে আয়োজিত অনুষ্ঠানে শেষবারের মত আঙুরবালার সাথে উপস্থিত ছিলেন। ১৯৭২ খ্রিস্টাব্দে আঙুরবালা,ইন্দুবালা ও কমলাকে নিয়ে এক তথ্যচিত্র "তিনকন্যা" নির্মিত হয় এবং প্রথম প্রদর্শনীতে তিনজনই উপস্থিত ছিলেন। 
যে সমস্ত চলচ্চিত্রে অভিনয়ের কাজ করেছেন সেগুলির মধ্যে উল্লেখযোগ্য ছবিগুলি হল -
কমলা ঝরিয়া তুলসী লাহিড়ী র স্ত্রীর পরিচয়ে তার সাথে কলকাতায় বসবাস করতেন। দীর্ঘস্থায়ী হাঁপানিতে ভুগছিলেন। শেষে ১৯৭৯ খ্রিস্টাব্দের ২০ শে ডিসেম্বর কলকাতায় তিনি প্রয়াত হন।
ব্রেন্ট আর্নেল

ব্রেন্ট জন আর্নেল (; জন্ম: ৩ জানুয়ারি, ১৯৭৯) টি অয়ামুতু এলাকায় জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ২০১০-এর দশকের সূচনালগ্নে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে নর্দার্ন ডিস্ট্রিক্টস ও ওয়েলিংটন দলের প্রতিনিধিত্ব করেন। দলে তিনি মূলতঃ ডানহাতি মিডিয়াম-ফাস্ট বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ‘বিএ’ ডাকনামে পরিচিত ব্রেন্ট আর্নেল।
টি অয়ামুতু এলাকায় ব্রেন্ট আর্নেলের জন্ম। ইএসপিএনক্রিকইনফোয় তার জীবন বিবরণীতে উল্লেখ করা হয় যে, দশ বছর বয়সে কিশোরদের ক্রিকেটে দ্রুত বোলিংয়ের কারণে তাকে বাদ দেয়া হয়েছিল। তবে, এর পরপরই কলজে পর্যায়ের খেলোয়াড়দের বিপক্ষে খেলার জন্যে মনোনীত হয়েছিলেন। প্রতিশ্রুতিশীল কিশোর ক্রিকেটার হিসেবে হ্যামিল্টনভিত্তিক ফ্রেজার টেকের সাথে খেলতে থাকেন। এরপর ওয়েলিংটনের অনস্লো ক্রিকেট ক্লাবের পক্ষে খেলেন।
দীর্ঘ দূরত্ব নিয়ে বোলিং কর্মে অগ্রসর হতেন তিনি। ছোট্ট শহরে তার জন্ম। তবে, ঐ এলাকায় তার পিতা-মাতা ছোট্ট অভ্যন্তরীণ ক্রিকেট স্কুল পরিচালনা করায় তার অনুশীলনে ব্যাঘাতের কারণ হয়ে দাঁড়ায়নি। এক পর্যায়ে নর্দার্ন ডিস্ট্রিক্টসের পক্ষ থেকে ক্রিকেট কিংবা বাস্কেটবলের যে-কোন একটি বেছে নেয়ার কথা বলা হলে তিনি ক্রিকেটকেই বেছে নেন।
২০০৬ সাল থেকে ২০১৮ সাল পর্যন্ত ব্রেন্ট আর্নেলের প্রথম-শ্রেণীর খেলোয়াড়ী জীবন চলমান ছিল। ২০০৬ সালে ক্যান্টারবারি উইজার্ডসের বিপক্ষে নর্দার্ন ডিস্ট্রিক্টসের সদস্যরূপে প্রথম-শ্রেণীর ক্রিকেটে প্রথম খেলতে থাকেন। ২০০৬-০৭ মৌসুমে তার অভিষেক হয়। চারটি খেলায় অংশ নিয়েছিলেন। তবে, পরবর্তী মৌসুমেই তিনি তার সেরা খেলা প্রদর্শনে সচেষ্ট হয়েছিলেন। ২০০৭-০৮ মৌসুমে স্টেট চ্যাম্পিয়নশীপে ৩৩ উইকেট নিয়ে শীর্ষ স্থান দখল করেন। যে-কোন বোলারের তুলনায় সর্বাধিক উইকেট শিকারীতে পরিণত হন। ফলশ্রুতিতে, ভারত গমনার্থে নিউজিল্যান্ড এ দলের সদস্যরূপে মনোনীত হন।
২০১৬-১৭ মৌসুমের সুপার স্ম্যাশ প্রতিযোগিতায় সেথ র‍্যান্সের সাথে যৌথভাবে সর্বোচ্চ উইকেট শিকারী হন। এ পর্যায়ে ওয়েলিংটন ফায়ারবার্ডসের পক্ষে খেলে পনেরোটি ডিসমিসাল ঘটিয়েছিলেন।
সমগ্র খেলোয়াড়ী জীবনে ছয়টিমাত্র টেস্টে অংশগ্রহণ করেছেন ব্রেন্ট আর্নেল। ১৯ মার্চ, ২০১০ তারিখে ওয়েলিংটনে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ১৫ মার্চ, ২০১২ তারিখে হ্যামিল্টনে সফরকারী দক্ষিণ আফ্রিকা দলের বিপক্ষে সর্বশেষ টেস্টে অংশ নেন তিনি। তাকে কোন ওডিআইয়ে অংশগ্রহণ করার সুযোগ দেয়া হয়নি।
২০০৯ সালে ইংল্যান্ড লায়ন্সের বিপক্ষে সুন্দর ক্রীড়াশৈলী প্রদর্শন করেছিলেন ব্রেন্ট আর্নেল। ফলশ্রুতিতে, নিউজিল্যান্ডের টেস্ট দলে তাকে অন্তর্ভুক্ত করা হয় ও ভারতের বিপক্ষে খেলার জন্যে আমন্ত্রণ পান। অ্যান্ডি ম্যাককে’র স্থলাভিষিক্ত হন তিনি। তবে, তাকে খেলানো হয়নি। ২০০৯-১০ মৌসুমে সফরকারী বাংলাদেশ দলের বিপক্ষে আঘাতপ্রাপ্ত খেলোয়াড়ের পরিবর্তে তাকে দলে রাখা হয়। এবারও তিনি খেলায় অংশগ্রহণ করা থেকে বঞ্চিত হন। অবশেষে, ১৯ মার্চ, ২০১০ তারিখে ওয়েলিংটনের ব্যাসিন রিজার্ভে তার টেস্ট অভিষেক পর্ব সম্পন্ন হয়। সফরকারী অস্ট্রেলিয়া দলের বিপক্ষে সিরিজের প্রথম টেস্টে অংশ নেন তিনি।
নাগপত্তনম

নাগপত্তনম (; মূল বানান নাগপট্টিনম) হল ভারতের তামিলনাড়ু রাজ্যর একটি শহর এবং নাগপত্তনম জেলার প্রশাসনিক সদর শহর। শহরটি মধ্যযুগীয় চোল সময়কালে (খ্রিস্টীয় নবম থেকে দ্বাদশ শতাব্দী) প্রসিদ্ধি লাভ করে এবং বাণিজ্য ও পূর্ব-সীমান্ত নৌ অভিযানের জন্য তাদের গুরুত্বপূর্ণ বন্দর হিসাবে কাজ করে। নাগাপত্তিনমের চূড়ামণি বিহার প্রথম রাজরাজ চোল সহায়তায় সৈলেন্দ্র রাজবংশের শ্রীবিজয় রাজা শ্রী মারা বিজয়তঙ্গাবর্মন কর্তৃক নির্মিত হয়, সেই সময়ে একটি গুরুত্বপূর্ণ বৌদ্ধ কাঠামো ছিল। নাগাপত্তনমে পর্তুগিজরা বসতি স্থাপন করে এবং পরে, ডাচদের অধীনে এটি ১৬৬০ সাল থেকে ১৭৮১ সাল পর্যন্ত ডাচ করোমন্ডলের রাজধানী হিসাবে দায়িত্ব পালন করে। ১৭৮১ সালের নভেম্বর মাসে শহরটি ব্রিটিশ ইস্ট ইন্ডিয়া কোম্পানির দ্বারা দখল করা হয়। এটি ব্রিটিশদের মাদ্রাজ প্রেসিডেন্সীর অধীনে ১৭৯৯ সাল থেকে ১৮৪৫ সাল পর্যন্ত তাঞ্জোর জেলার রাজধানী হিসাবে দায়িত্ব পালন করে। এটি স্বাধীন ভারতে তাঞ্জোর জেলার একটি অংশ হিসাবে অব্যাহত ছিল। শহরটিকে ১৯৯১ সালে সদ্য নির্মিত নাগপত্তনম জেলার সদর দফতর করা হয়। নাগপত্তনম একটি প্রথম শ্রেণির পৌরসভা দ্বারা পরিচালিত হয়, ২০১১ সাল পর্যন্ত যার আয়তন ছিল ১৭.৯২ বর্গ কিমি (৬.৯২ বর্গ মাইল) এবং জনসংখ্যা ছিল ১,০২,৯০৫ জন।
নাগপত্তনম তাঞ্জাবুর ও কুম্ভকোণমেহ পরে বদ্বীপ অঞ্চলের তৃতীয় বৃহত্তম শহর।
নাগপত্তনমের বেশিরভাগ মানুষ সমুদ্র বাহিত বাণিজ্য, মৎস্য-শিকার, কৃষি ও পর্যটনের কাজে নিযুক্ত রয়েছে। কায়রোহানস্বামী মন্দির ও সৌন্দররাজপেরুমাল মন্দির হল নাগাপত্তিনমের প্রধান হিন্দু তীর্থস্থান। নাগাপত্তিনমের জন্য পর্যটনের ভিত্তি গুলি হল সিক্কাল, ভেলানকান্নি, পুম্পুহার, কোডিয়াক্করাই, বেদারাণ্যম ও থারঙ্গম্বদী। শহরটিতে রেল ও সমুদ্র পরিবহন ব্যবস্থা থাকলেও সড়কপথ নাগাপত্তিনমের পরিবহনের প্রধান মাধ্যম।
লুক্সেমবুর্গের ভূগোল

লুক্সেমবুর্গ একটি ছোট্ট দেশ। এটি উত্তর-পশ্চিম ইউরোপ এর অংশে অবস্থিত একটি নিম্ন ভূমির দেশও বটে। এর সীমান্ত বরাবর রয়েছে পশ্চিম এবং উত্তর দিকে বেলজিয়াম , দক্ষিণ দিকে ফ্রান্স () এবং পূর্ব দিকে জার্মানি ()। উত্তর সাগর থেকে বেলজিয়াম দ্বারা পৃথক হয়ে যাওয়ার কারণে লুক্সেমবুর্গ একটি পুরোপুরি স্থলবেষ্টিত দেশ। 
দেশটির ভূসংস্থান খুব স্পষ্টভাবে বিভক্ত। গ্র্যান্ড ডুচির উত্তর তৃতীয়াংশে পার্বত্য ওয়েসলিং এবং দক্ষিণ দিকে দুই তৃতীয়াংশ দখল করে রয়েছে সমতল গুটল্যান্ড। দেশের দীর্ঘতম নদী হ'ল সাউয়ের। এটি মোজেলের একটি শাখা নদী। এই সাউয়ের-এর প্রায় পুরো অববাহিকা জুড়ে রয়েছে লুক্সেমবুর্গের অঞ্চল। অন্যান্য প্রধান নদীগুলির মধ্যে রয়েছে দক্ষিণে আলজেট এবং উত্তর দিকে উইল্টজ।
রাজধানী এবং এখনও পর্যন্ত সবচেয়ে বড় শহরটি হল লুক্সেমবুর্গ শহর যা গুটল্যান্ডে অবস্থিত। এখানে এস্ক-সুর-আলজেট, ডুডেল্যাঞ্জ, এবং ডিফারডেঞ্জ সহ দেশের বেশিরভাগ প্রধান জনসংখ্যা কেন্দ্র রয়েছে। লুক্সেমবুর্গ ছাড়াও অন্যান্য প্রধান শহরগুলি মূলত দক্ষিণের রেড ল্যান্ডস অঞ্চলে অবস্থিত যা দক্ষিণে লুক্সেমবুর্গ এবং ফ্রান্সের সীমানা রেখা বরাবর অবস্থান করছে।
আকার ছোট হলেও ভূদৃশ্যে দুটি প্রধান বৈশিষ্ট্য সহ লুক্সেমবুর্গের বৈচিত্রপূর্ণ ভূসংস্থান রয়েছে দেখা যায়। দেশের উত্তর ভাগ আরর্দেনস এর মালভূমির অংশ দ্বারা গঠিত। সেখানে পর্বতের উচ্চতার বিস্তার পর্যন্ত। দেশের বাকি অংশ সুবিস্তৃত উপত্যকার সাথে ঢেউখেলানো গ্রামাঞ্চল নিয়ে গঠিত। রাজধানী লুক্সেমবুর্গ শহর দেশের দক্ষিণাঞ্চলে অবস্থিত।
যেহেতু এখানের মাটি চাষ করার পক্ষে খুব কঠিন তাই বেশিরভাগ জমি গবাদি পশুদের জন্য চারণভূমি হিসাবে ব্যবহৃত হয়। আর্দনেস অঞ্চলটিও আপার সিওর ন্যাশনাল পার্ক এর অন্তর্গত। এই পার্কটি একটি গুরুত্বপূর্ণ সংরক্ষণ অঞ্চল এবং সেখানে হাইকারের পশ্চাদপসরণ অন্তর্ভুক্ত রয়েছে।
সাউয়ের এর দক্ষিণ অংশটি সে দেশে গুটল্যান্ড নামে পরিচিত। এই অঞ্চলটি দেশের দুই-তৃতীয়াংশেরও বেশি স্থান জুড়ে রয়েছে।
ক্রমশ উঁচু দেখতে ভূখণ্ডটির গড় উচ্চতা । উর্বর মাটি থেকে গুটল্যান্ড শব্দটি উদ্ভূত এবং ঐ অঞ্চলে কৃষিকাজই মূল জীবিকা। ডুচির এই অংশটিতে ওসলিং অঞ্চলের তুলনায় গ্রীষ্মের অভিজ্ঞতা হয় উষ্ণ ও শুষ্ক।
ফলে স্ট্রবেরি, আপেল এবং চেরি জাতীয় ফল এবং শাকসবজি প্রচুর পরিমাণে জন্মায়। এই অঞ্চলে নদীর ক্ষয়ের ফলে গভীর গর্জ এবং গুহা সৃষ্টি হয়েছে। সে গুলির দ্বারা এই অঞ্চলে বেশ কিছু দর্শনীয় দৃশ্যাবলী তৈরি হয়েছে।
দেশের এক্কে বারে দক্ষিণে "লাল পাথরের জমি" রয়েছে যা এখানে প্রাপ্ত সঞ্চিত খনিজের একটি নিদর্শণ স্বরূপ। প্রায় প্রসারিত ক্ষেত্রে সমৃদ্ধ লোহা আকরিক এর জন্য জেলাটি রোমানদের সময় বা তারও আগে থেকে পরিচিত ছিল। লৌহ এবং ইস্পাত কাজের লম্বা চিমনিগুলি শিল্প নির্ভর দক্ষিণের ভূমির সাধারণ চিহ্ন-স্বরূপ। পূর্ব দিকে রয়েছে আঙ্গুর-উৎপাদক মোজেল এর উপত্যকা। নদীর তীর ধরে গভীর উপত্যকায় ও দ্রাক্ষাক্ষেত্রের পিছনে অসংখ্য গ্রাম। বেশিরভাগ গ্রামে কমপক্ষে একটি ওয়াইনারি রয়েছে। এই পূর্বদিকেই রয়েছে "লিটল সুইজারল্যান্ড" অঞ্চলটি। এই উপত্যকাটি কাঠ এবং অস্বাভাবিক শিলা গঠনের বৈশিষ্ট্যযুক্ত ক্ষেত্র।
ক্রামা

১৯৮৪-৮৫ সালের দিকে সাধু মেনলে ম্রোদের মধ্যে তার অনুধ্যানলদ্ধ এক নতুন ধর্মমত প্রচারে ব্রতী হন ম্রো জনতার মধ্যে সংহতি ও একাত্ববোধ জাগাতে, সততা ও নিষ্ঠার চর্চায় তাদের উদ্বুদ্ধ করতে এ সাধক যে নতুন ধর্মমত প্রচলনের উদ্যোগ নেন, সেটির নাম ক্রামা। সর্বপ্রাণবাদ, খ্রিস্টীয় অভীক্ষা, বৈষ্ণবধর্মের সারাৎসার এসবের মিশ্রণে ক্রামা ধর্মমতের নীতি আদর্শসমূহ গড়ে ওঠে। 
মেনলে ম্রোর জন্ম বান্দরবান জেলা সদরের চিম্বুক পাহাড়ের পাদদেশে পোড়া পাড়ায়। তাঁর পিতার নাম মেনসি ম্রো ও মাতার নাম তুমতো ম্রো। 
১৯৮৬ সালের ৫ এপ্রিল নিজ গ্রামে প্রায় পাঁচ হাজার মানুষের উপস্থিতিতে মেনল তাঁর নতুন উদ্ভাবিত ‘ক্রামা বর্ণমালা’ প্রকাশ করেন। একই সময় প্রবর্তন করলেন ক্রামা ধর্ম।
ক্রামাদের ধর্মীয় গ্রন্থের নাম হচ্ছে 'রিয়ুং খতি’। এটি তাদের ধর্মীয় রীতিনীতি ও জীবন ব্যবস্হার নিয়ম লিপিবদ্ধ। সামাজিক ক্রিয়া-কর্তব্য অনুসারে ক্ষমতার বিকেন্দ্রিকরণের দেখা মেলে ক্রামা নির্দেশনায়। প্রতিটি গ্রামের নিয়ন্ত্রণ কাঠামোতে ছয়জন গুরু বা অরি-তরাউপ থাকে; যাদের উপর পৃথক কিছু দায়িত্ব অর্পিত। চখাং উপ-এর উপর ভেষজ চিকিৎসা, তরা উপ-এর উপর বিচার-সালিস এবং অরিপ উপ-এর উপর প্রয়োজনীয় উপদেশ প্রদানের দায়িত্ব। গ্রামের শিশুদের শিক্ষার জন্য সাংমি উপ, ধর্মবিষয়ক ব্যাখ্যা ও প্রচারের জন্য প্রসার উপ এবং গ্রামবাসীর জন্য আইন তৈরির দায়িত্ব অরি উপ-এর উপর। উল্লেখিত ছয়জন প্রভূত সম্মানীয় বলে পরিগণিত।ক্রামাধর্মে পবিত্রতম স্থান কিইয়ং বা বিহার; যা তিন অংশে বিভক্ত। 
সোলুক কিম হলো বিহারের প্রার্থনা করার মূল স্থান। সবচেয়ে পবিত্র এই অংশে প্রবেশের আগে পা ধুয়ে নিতে হয়। সোলুক কিম আবার দুই ভাগে বিভক্ত। এক ভাগ অরি-তরাউপদের এবং অন্যভাগ পুণ্যার্থীদের। তবে পুন্যার্থীদের বসার জন্য কিছু নিয়ম আছে- নারী-পুরুষ আলাদা, বিবাহিতরা সামনে এবং অবিবাহিতরা পেছনে ইত্যাদি। অভ্যাগতদের বিশ্রামের স্থান নাংখর কিম। সবিশেষ রিয়াখেপ কিম হলো অরি-তরাউপদের অবস্থানের জায়গা। অবশ্য উপাসনায় আসা ব্যক্তিরাও বিশ্রাম নিতে পারে। পুণ্যার্থীদের ডাকা হয় পনেরো বার ঘণ্টা বাজানোর মাধ্যমে।
ক্রামা ধর্মে ফুং বা চারিত্রিক আচার গুরুত্বপূর্ণ উপাদান। সংসারধর্ম পালনকারী এবং সংসারত্যাগীর জন্য ফুং আলাদা। সংসারধর্ম পালনের জন্য আটটি ফুং প্রণিধান যোগ্য। যেখানে মদ পান এবং অন্যান্য নেশাদ্রব্য থেকে বিরত থাকতে বলা হয়েছে। চুরি-ডাকাতি, মিথ্যা বলা, জুয়াখেলা, প্রাণিহত্যা, লোভ-হিংসা, ব্যভিচার এবং মানুষের প্রতি কুদৃষ্টি দেয়াকে নিষেধ করা হয়েছে। সংসারত্যাগী কিংবা সন্ন্যাসীদের জন্য বাড়তি আরো দুই ফুং পালন করতে হয়। মানবিক সকল সম্পর্কের বাইরে থাকা এবং ভগবানকে একমাত্র আত্মীয় বলে গণ্য করা আর সেই সাথে জঙ্গলে গিয়ে তপস্যা করা। এছাড়াও সবার জন্য রয়েছে বিশেষ নিয়ম।
উৎসব উদ্‌যাপন ও পার্বণের দিন নির্ণয়ে ক্রামারা চাঁদ দেখার উপর নির্ভরশীল। ক্রামা জীবনব্যবস্থা অনুসারীরা চারটি উৎসব পালন করেন। 
এছাড়াও তাঁরা নবান্ন উৎসব হিসেবে ‘চমুং পক পই’ উৎসব পালন করে। এদিন জুমের নতুন ধানে ভাত রান্না ও শূকর-মুরগি রান্না করা হয়। গ্রামের বয়োবৃদ্ধদের দাওয়াত দেয়া হয়।
নবজাতকের নাম রাখার অনুষ্ঠানকে ‘মিংরুক পই ’ অনুষ্ঠান বলা হয়। এছাড়াও দেবতার সাথে নতুন প্রজন্মের পরিচয় করানো এবং নাক-কান ছিদ্র করার বিভিন্ন অনুষ্ঠানো তারা আয়োজন করে।
পল্লীকরনাই

পল্লীকরনাই দক্ষিণ ভারতের তামিলনাড়ু রাজ্যের চেন্নাই জেলার একটি অঞ্চল৷ এটি মূলত দক্ষিণ চেন্নাইয়ের একটি লোকালয়৷ পুরাতন মহাবলীপুরম রোড ও জিএসটি রোডের নৈকট্য ও অন্যান্য অর্থনৈতিক ক্ষেত্রের কারণে একবিংশ শতাব্দীর শুরু থেকেই পল্লীকরনাই জনপ্রিয় হয়ে ওঠে৷ ২০১১ খ্রিস্টাব্দের জুলাই মাসে পল্লীকরনাই চেন্নাই পুরসভার অংশীভূত হয়৷
২০১২ খ্রিস্টাব্দে নাআট ফ্রাঙ্ক কনসালটেন্টের সমীক্ষা অনুযায়ী ১৩ টি বৃহত্তর আবাসিক রিয়েল এস্টেট বিনিয়োগে পল্লীকরনাই ১১ তম স্থান অধিকার করেছে৷ বিনিয়োগের দৃৃষ্টিভঙ্গি অনুযায়ী ২০১২ থেকে ২০১৭ অবধি আবাসিক ভাড়া ৯৩ শতাংশ বৃদ্ধি পেতে চলেছে৷ এই সম্ভাবনা পরে প্রমাণিত হয়৷
২০০১ খ্রিস্টাব্দে ভারতের জনগণনা অনুযায়ী পল্লীকরনাই নগর পঞ্চায়েতের জনসংখ্যা ছিলো ২২,৫০৩ জন, যার মধ্যে পুরুষ ১১,৬২৩ ও নারী সংখ্যা ১০,৮৭৬ জন তথা প্রতি হাজার পুরুষে নারী ৯৩৬ জন৷ ছয় বৎসর অনূর্ধ্ব শিশু জনসংখ্যার ১২.৬১ শতাংশ তথা ২,৮৩৮ জন, যেখানে শিশুপুত্র ১,৪৮৭ ও শিশুকন্যা ১,৩৫১৷ মোট সাক্ষরতার হার ৮৪.২৮ শতাংশ, যেখানে পুরুষ সাক্ষরতার হার ৯১.৪৬ শতাংশ ও নারী সাক্ষরতার হার ৭৬.৬৮ শতাংশ৷
পল্লীকরনাইয়ের উত্তর-পশ্চিম দিকে মাড়িবক্কম, উত্তর দিকে বেলাচেরি, উত্তর-পূর্ব দিকে পেরুঙ্গুড়ি, পশ্চিম দিকে কোয়িলমবক্কম, পূর্ব দিকে তুরাইবক্কম, দক্ষিণ-পশ্চিমে নান্মঙ্গলম, দক্ষিণে মেটবক্কম ও দক্ষিণ-পূর্ব দিকে ইসিআর রোড বরাবর রয়েছে কারবক্কম৷ ২০১২ খ্রিস্টাব্দ থেকে এটি চেন্নাইয়ের ১৪ নং অঞ্চলের ১৮৯, ১৯০ ও ১৯১ নং ওয়ার্ড৷
পল্লীকরনাই জলাভূমি দক্ষিণ চেন্নাইয়ে ৮০ বর্গ কিলোমিটার অঞ্চল জুড়ে বিস্তৃত বঙ্গোপসাগরের নিকটবর্তী স্বাদু জলের জলাভূমি। ২০০৭ খ্রিস্টাব্দে এই জলাভূমির একটি বড় অংশকে অভয়ারণ্য হিসেবে ঘোষণা করে তাম্বরম বন বিভাগের অন্তর্ভুক্ত করা হয়। এই জলাভূমি আশেপাশের জলস্তর স্বাভাবিক রাখতে যথেষ্ট পরিমাণ ভূমিকা পালন করে। চেন্নাই শহরের অভ্যন্তরে অবস্থিত এখনো অবধি কিছু প্রাকৃতিক জৈব বাস্তুতন্ত্রের উদাহরণ এটি।
মীনমবক্কমে অবস্থিত চেন্নাই আন্তর্জাতিক বিমানবন্দর এখান থেকে প্রায় ১৩ কিলোমিটার দূরত্বে অবস্থিত। চেন্নাই এমটিসির পরিকল্পিত চেন্নাই শহর বহিঃস্থ চক্রপথ এই অঞ্চলের ওপর দিয়ে দীর্ঘায়িত হবে। বেলাচেরি ও পেরুঙ্গুড়ি রেলওয়ে স্টেশন দুটি এই লোকালয়ের নিকটবর্তী৷
ভূ-সংস্থানিক কারণে সারা বছরই এই জলাশয় এর কোন না কোন অংশে জলে ডুবে থাকায় এখানে স্থায়ী জলজ বাস্তুতন্ত্র গড়ে উঠেছে। এখানে রয়েছে অন্তত ৬১ প্রজাতির গাছ ৫০ প্রজাতির মাছ ১০৬ প্রজাতির পাখি ৭ প্রজাতির প্রজাপতি ২১ প্রজাতির সরীসৃপ এবং অন্যান্য বিদেশি ভাসমান গাছপালা যেমন কচুরিপানা এবং টোপাপানা, অবশ্য এগুলি বর্তমানে স্থানীয় প্রজাতির মতো হয়ে উঠেছে। সাম্প্রতিক কিছু রিপোর্ট অনুসারে এখানে তামিলনাড়ুর প্রথম সাদাচিতি অঞ্জন এবং এশিয়ার দীর্ঘতম ভাইপারিডি চন্দ্রবোড়ার দেখাও মিলেছে৷ প্রাকৃতিকভাবে পালিত মাছের মধ্যে রয়েছে লাল খইলশা এবং অরেঞ্জ ক্রোমাইড, এগুলি একোয়ারিয়ামের জন্য সুপরিচিত৷ এছাড়াও প্রাণীজগতের মধ্যে রয়েছে বিভিন্ন কম্বোজী প্রাণী৷
জিঙ্ক আয়োডাইড

জিংক আয়োডাইড একটি অজৈব যৌগ যার রাসায়নিক সংকেত ZnI। এটি দস্তা অর্থাৎ জিংক এবং আয়োডিনের একটি রাসায়নিক যৌগ। অনার্দ্র জিংক আয়োডাইড দেখতে সাদা এবং সহজেই বাতাস থেকে জলীয় বাষ্প শোষণ করতে পারে। ইথারের উপস্থিতিতে দস্তা এবং আয়োডিনের সরাসরি বিক্রিয়া করে এটি প্রস্তুত করা যেতে পারে। এছাড়া জলীয় দ্রবণে আয়োডিনের সাথে জিংকের বিক্রিয়া করেও জিংক আয়োডাইড প্রস্তুত করা যায়।
Zn + I→ ZnI
জিংক আয়োডাইডের জলীয় দ্রবণে Zn(HO), [ZnI(HO)] আয়নগুলি অষ্টতলক গঠনরূপে এবং ZnI(HO), ZnI(HO) এবং ZnI আয়নগুলি চতুস্তলকীয় গঠনরূপে শনাক্ত করা হয়েছে।
স্টিফেন জেরার্ড ও'ডোনেল

স্টিফেন জেরার্ড ও'ডোনেল (; জন্ম: ১১ মে ১৯৯২; স্টিফেন ও'ডোনেল নামে সুপরিচিত) হলেন একজন স্কটিশ পেশাদার ফুটবল খেলোয়াড়। তিনি বর্তমানে স্কটল্যান্ডের পেশাদার ফুটবল লিগের শীর্ষ স্তর স্কটিশ প্রিমিয়ারশিপের ক্লাব মাদারওয়েল এবং স্কটল্যান্ড জাতীয় দলের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় এবং ডান পার্শ্বীয় মধ্যমাঠের খেলোয়াড় হিসেবে খেলে থাকেন।
১৯৯৮–৯৯ মৌসুমে, স্কটিশ ফুটবল ক্লাব উইশ উইকোম্ব ওয়ান্ডারার্সের যুব পর্যায়ের হয়ে খেলার মাধ্যমে ও'ডোনেল ফুটবল জগতে প্রবেশ করেছেন এবং পরবর্তীকালে আরেবডিন এবং সেল্টিকের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০০৯–১০ মৌসুমে, স্কটিশ ক্লাব পার্টিক থিসলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৪ মৌসুম অতিবাহিত করেছেন; পার্টিক থিসলের হয়ে তিনি ১২১ ম্যাচে ৯টি গোল করেছেন। অতঃপর ২০১৫–১৬ মৌসুমে তিনি বিনামূল্যে লুটন টাউনে যোগদান করেছেন। লুটন টাউনে ২ মৌসুম অতিবাহিত করার পর কিলমারনকের সাথে চুক্তি স্বাক্ষর করেছেন, যেখানে তিনি সকল প্রতিযোগিতায় ১২২ ম্যাচে ৭টি গোল করেছেন। ২০২০–২১ মৌসুমে, তিনি প্রায় ০০ মিলিয়ন ইউরোর বিনিময়ে কিলমারনক হতে মাদারওয়েলে যোগদান করেছেন।
২০১৩ সালে, ও'ডোনেল স্কটল্যান্ড অনূর্ধ্ব-২১ দলের হয়ে স্কটল্যান্ডের বয়সভিত্তিক পর্যায়ে অভিষেক করেছিলেন। তিনি ২০১৮ সালে স্কটল্যান্ডের হয়ে আন্তর্জাতিক পর্যায়ে অভিষেক করেছেন; স্কটল্যান্ডের জার্সি গায়ে তিনি এপর্যন্ত ১৫-এর অধিক ম্যাচে অংশগ্রহণ করেছেন।
ব্যক্তিগতভাবে, ও'ডোনেল বেশ কিছু পুরস্কার জয়লাভ করেছেন, যার মধ্যে ২০১২–১৩ মৌসুমে পিএফএ স্কটল্যান্ডের বর্ষসেরা দলে অন্তর্ভুক্ত ছিলেন। দলগতভাবে, ও'ডোনেল এপর্যন্ত ১টি শিরোপা জয়লাভ করেছেন, যা তিনি পার্টিক থিসলের হয়ে জয়লাভ করেছেন।
স্টিফেন জেরার্ড ও'ডোনেল ১৯৯২ সালের ১১ই মে তারিখে স্কটল্যান্ডের বেলশিলে জন্মগ্রহণ করেছেন এবং সেখানেই তার শৈশব অতিবাহিত করেছেন।
ও'ডোনেল স্কটল্যান্ড অনূর্ধ্ব-২১ দলের হয়ে খেলার মাধ্যমে স্কটল্যান্ডের প্রতিনিধিত্ব করেছেন। ২০১৩ সালের ৬ই এপ্রিল তারিখে তিনি এক প্রীতি ম্যাচে গ্রিস অনূর্ধ্ব-২১ দলের বিরুদ্ধে ম্যাচে স্কটল্যান্ড অনূর্ধ্ব-২১ দলের হয়ে আন্তর্জাতিক পর্যায়ে অভিষেক করেছেন, এটিই ছিল ও'ডোনেলের স্কটল্যান্ডের বয়সভিত্তিক দলের হয়ে অংশগ্রহণ করা একমাত্র ম্যাচ।
২০১৮ সালের ৩০শে মে তারিখে, মাত্র ২৬ বছর ১৯ দিন বয়সে, ডান পায়ে ফুটবল খেলায় পারদর্শী ও'ডোনেল পেরুর বিরুদ্ধে এক প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে স্কটল্যান্ডের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ২ নম্বর জার্সি পরিধান করে একজন ডান পার্শ্বীয় রক্ষণভাগের খেলোয়াড় হিসেবে খেলেছেন। ম্যাচটিতে স্কটল্যান্ড ২–০ গোলের ব্যবধানে পরাজিত হয়েছিল। স্কটল্যান্ডের হয়ে অভিষেকের বছরে ও'ডোনেল সর্বমোট ৬ ম্যাচে অংশগ্রহণ করেছেন।
২০২১-২২ ইংল্যান্ড মহিলা ক্রিকেট দলের পাকিস্তান সফর

২০২১ এর অক্টোবরে, ইংল্যান্ড মহিলা ক্রিকেট দল তিনটি মহিলাদের একদিনের আন্তর্জাতিক (মহিলা ওডিআই) ও দুটি মহিলাদের টুয়েন্টি২০ আন্তর্জাতিক (মহিলাদের টি২০আই) ম্যাচ খেলতে পাকিস্তান সফর করবে। সবগুলো খেলাই অনুষ্ঠিত হবে করাচির ন্যাশনাল স্টেডিয়ামে। প্রথমবারের মতো এটি ঘটতে যাচ্ছে যে, ইংলিশ মহিলা ক্রিকেট দল পাকিস্তান সফর করছে। মহিলা টি২০আই সূচীর খেলাগুলো অনুষ্ঠিত হবে পাকিস্তানে সফরকারী ইংলিশ পুরুষ দলের খেলার সাথেই, এবং মহিলা ওডিআই ম্যাচগুলো হবে ২০২২ মহিলা ক্রিকেট বিশ্বকাপ প্রতিযোগিতার প্রস্তুতিস্বরূপ। সর্বশেষ উভয় দল একে অপরের মুখোমুখি হয়েছিল ডিসেম্বর ২০১৯ মালয়েশিয়ায়।
ল্যাঙ্গা ভোনি

ল্যাঙ্গা ভোনি ( প্যাভাদাই দাওয়ানি বা লঙ্গা দেওয়ানি নামেও পরিচিত ) হল একটি ঐতিহ্যবাহী পোশাক যা মূলত দক্ষিণ ভারতের এবং পাকিস্তানের যুবতী মেয়েরা পরিধান করে থাকে। অল্প বয়সী মেয়েরাও এটি পরিধান করে। এটি "দুই খণ্ডের শাড়ি" বা "অর্ধ শাড়ি" হিসাবেও পরিচিত। বয়ঃসন্ধি এবং বিবাহের সময় অল্পবয়সী মেয়েরা এই পোশাক পরে। এছাড়া এর চেয়ে কম বয়সী মেয়েরা বিশেষ অনুষ্ঠানে এটি পরতে পারে।
এটা একটা লেহেঙ্গা বাপাভাদাই , যা একটি স্কার্ট, যা স্ট্রিং ব্যবহার করে কোমরে বাঁধা হয়, এবং একটি ভোনি, অনি, অথবা দাভানি, যা সাধারণত ২ থেকে ২.৫ মিটার (৬ ফুট ৭ ইঞ্চি থেকে ৮ ফুট ২ ইঞ্চি) দৈর্ঘ্যবিশিষ্ট হয়। ভোনি তির্যকভাবে একটি চোলির উপর (একটি টাইট ফিটিং ব্লাউজ, যা শাড়ি সঙ্গে ধৃত হয়) পরা হয়। সাধারণত পোশাকটি সুতি বা সিল্ক দিয়ে বোনা হয়। আধুনিক উপমহাদেশে মূলত বিশেষ অনুষ্ঠানের জন্য ভারতীয়দের দ্বারা পরিধান করা আধুনিক সময়ের " লেহেঙ্গা ধাঁচের শাড়ি" ল্যাঙ্গা ভোনির দ্বারা অনুপ্রাণিত।
অর্ধেক শাড়ি শৈশবকালীন পাওয়াদাই (স্কার্ট) সাতাই (ব্লাউজ) থেকে শাড়িতে স্থানান্তরকে সহজতর করে তোলে, প্রাপ্তবয়স্ক মহিলারা আরও বেশি জটিল পোশাক পরে। সাধারণত ল্যাঙ্গা (প্যাভাদাই) এবং ভোনি উজ্জ্বল বর্ণের এবং একে অপরের বিপরীতে থাকে। এক নজরে, অর্ধ শাড়ির পোশাকটি শাড়ির দক্ষিণ স্টাইলগুলির মতো দেখতে পারে কারণ কুচি একই দিকে হয়: স্কার্টের সামনের দিকে ঢোকানো , তারপরে কোমরের চারপাশে আবৃত এবং তারপরে বিপরীত কাঁধের উপর দিয়ে টানা হয়। তবে, ভোনি সংক্ষিপ্ত আকারের হয়ে থাকে। তদ্ব্যতীত, ভোনি কম সীমাবদ্ধ , পরিধানকারীকে অবাধে তার পা নাড়াতে দেয়।
পশ্চিমা সংস্কৃতির প্রভাব এবং পোশাকটিকে অসুবিধে হিসাবে অনুধাবন দৈনন্দিন পোশাক হিসাবে অর্ধেক শাড়ি না পড়ার কারণ হয়ে দাঁড়িয়েছে। তবে ল্যাঙ্গা ভোনি আধুনিক সময়ের "লেহেঙ্গা ধাঁচের শাড়ি" হিসেবে অনুপ্রেরণা জাগিয়ে ফিরে এসেছে।
সাম্প্রতিক বছরগুলিতে, মিডিয়া এবং ফ্যাশনে মনোযোগ দেওয়ার কারণে ল্যাঙ্গা ওনি মেয়ে এবং যুবতীদের মধ্যে জনপ্রিয়তা অর্জন করছে। একসময়ের খুব সাধারণ, এখন অসাধারণ সূচিকর্ম, আয়না বা জারি কাজ এবং কালো এবং ধূসর রঙের মতো গাঢ় রঙগুলির সাথে দেখা যেতে পারে, যা একসময় অশুভ বিবেচিত হত। শিফন, জর্জেট, ক্রেপ এবং নাইলন সহ সাধারণ রেশম বা তুলা ছাড়াও কাপড়ের বিস্তৃত বৈচিত্র্য রয়েছে। পুরো শাড়িগুলি মাঝে মাঝে বোনা হয় যাতে ফ্যাব্রিকটি, যখন পরিধান করা হয়, তখন ল্যাঙ্গা ভোনির মতো কয়ারর জন্য নিতম্বের রঙ বা প্যাটার্ন পরিবর্তন হয়।
দক্ষিণ ভারতের, বয়স সমারোহ অনুষ্ঠান(তেলুগু: లంగా వోని; তামিল: பட்டு பாவாடை; কন্নড়: ಲಂಗ ದಾವಣ), কোনো মেয়ে বয়ঃসন্ধিতে পৌঁছে গেলে উদযাপিত হয়। সে তার মাতামহ-দাদীদের দেওয়া ল্যাঙ্গা ভোনি পরে, যা অনুষ্ঠানের প্রথম অংশে পরে থাকে এবং তার পরে পিতৃ-দাদির দ্বারা প্রথম শাড়িটি দেওয়া হয়, যা সে অনুষ্ঠানের দ্বিতীয়ার্ধে পরেন। এটি তার নারীত্বের মধ্যে রূপান্তর চিহ্নিত করে।
কিছু সম্প্রদায়ের মাতৃ নানীদের থেকে ল্যাঙ্গা ভোনি দেয়ার ঐতিহ্যে মেয়েটির প্রথমে নামকরণ অনুষ্ঠান (নামকরণ) দিয়ে শুরু হয় এবং তার পর হয় ভাত খাওয়ানোর অনুষ্ঠান(অন্নপ্রাশন)।
মোজারি

মোজারি বা খুসসা বা সালিম শাহী হল একটি স্টাইল যেখানে হাতের তৈরী পাদুকা, যা দক্ষিণ এশিয়ায় উৎপাদিত হয় । এগুলি ঐতিহ্যগতভাবে কারিগররা বেশিরভাগ ট্যানড চামড়া ব্যবহার করে তৈরি করেন। উপরের দিক চামড়ার টুকরো বা টেক্সটাইলের এক টুকরো দিয়ে তৈরি এবং পিতলের নখ, গায়েরি শাঁস, আয়না, ঘণ্টা এবং সিরামিক জপমালা দিয়ে সজ্জিত। এমনকি উপর থেকে নিচ পর্যন্ত বন্ধন সুতা দ্বারা সম্পন্ন হয়, যা কেবল পরিবেশ বান্ধবই নয়, চামড়ার তন্তুগুলিও প্রচুর শক্তি দিয়ে সমৃদ্ধ করে। কিছু পণ্য উজ্জ্বল এবং অলঙ্কৃত সুতাও ব্যবহার করে। 
এটি শতাব্দীর পরিক্রমায় বিবর্তিত হয়েছে এবং পৃথক কারিগর দ্বারা উৎপাদিত হচ্ছে। পণ্যগুলি নকশা এবং রঙে ভিন্ন হয়। এটি সাংস্কৃতিক বৈচিত্র্য, স্থানীয় নীতি ও নৃগোষ্ঠীকে আবদ্ধ করে রাখে। 
এটি বিশ্বাস করা হয় যে ভারতীয় উপমহাদেশে পরা পাদুকাগুলির প্রথম উদাহরণগুলির মধ্যে একটি কাঠের একটি স্যান্ডেল যা ২০০ বিসি পূর্বের। বৌদ্ধ আমলে তৃতীয় এবং চতুর্থ শতাব্দীতে, স্ট্র্যাপযুক্ত স্যান্ডেল পরা খুব সাধারণ ছিল এবং ভারতীয় রাজারা মূল্যবান রত্ন দিয়ে সজ্জিত স্যান্ডেল পরেছিলেন। জৈন সাহিত্যে দেখা যায় যে চামড়া জুতা তৈরির জন্য ব্যবহৃত হত, যা পায়ের আঙ্গুলগুলিকে ব্যাথা পাওয়ার হাত থেকে রক্ষা করে। গরু, মহিষ, ছাগল, ভেড়া এবং অন্যান্য বন্য প্রাণী এজন্য ব্যবহৃত হতো। 
মোজারিটির উৎপত্তি মুঘল সাম্রাজ্যের অধীনে, যেখানে এটি রঙ, রত্ন এবং অন্যান্য অলঙ্কার দ্বারা সজ্জিত ছিল। বলা হয় যে এগুলি মুঘল রাজা সালেম শাহের অধীনে জনপ্রিয় হয়েছিল এবং ফলস্বরূপ প্রায়শই সালিম শাহি হিসাবে অভিহিত হয়। এগুলি সাধারণত সালোয়ার কামিজের সাথে পরা হয়। যদিও বিভিন্ন সভ্যতার দ্বারা চামড়ার জুতা ৫০০০ বছরেরও বেশি সময় ধরে পরা হয়েছে, তাদের মোজারিগুলোর সাথে বিভ্রান্ত হওয়া উচিত নয়, কারণ মোজারিগুলি তাদের শোভাময় শৈলী, আকার এবং চেহারাতে অনন্য বিবেচিত হয়।